text:
Inte sierade dal 2005, ai 30 di Setembar e al 1° di Otubar, e si è davuelte la cunvigne dedicade a chest grant esploradôr furlan-talian-francês (Rome 1852 – Dakar 1905). I ats di chê cunvigne a son stâts racuelts intun volum editât de cjase florentine Olschki e presentât intal salon dal cjistiel di Udin il 25 di Otubar stât. Un volum (AA.VV. Pietro Savorgnan di Brazzà dal Friuli al Congo Brazzaville, Firenze 2006) di scuasi 270 pagjinis, cun preseosis riproduzions di documents autentics + 17 di taulis fûr di test. Cuindis studis ducj di alt nivel: il prin, di Bruno Zanettin, al fâs un cuadri gjeo-morfoloigjic de Afriche cetant util par capî il continent e la sô storie. Par un esempli: parcè il flum Niger si impensial di lâ a cori drenti intal continent a traviers di un percors une vore singolâr invezit di butâsi intal Atlantic che lu à li dongje de risultive? Plui sul personâl l’intervent di Detalmo Pirzio-Biroli (mancjât daspò de cunvigne, ma prime de publicazion dal libri), dissendent di Pieri, che al met in risalt i aspiets ancje mancul nobii dai finanziaments des impresis dal so basavon, che al cjatà i flics che i coventavin plui intal patrimoni di famee che no inte gjenerositât dal guvier francês. E il parcè di cheste reticence dai francês al è spiegât plui in devant intai articui di Francesco Micelli, che al incuadre la figure di Pieri Savorgnan di Braçà intun confront cun chei altris esploradôrs e gjeografs talians di chê epoche (si fevele ancje di altris furlans innomenâts, sicu Attilio Pecile e Giovanni Marinelli) e di Fulvio Salimbeni, che al analize l’ategjament e lis mossis des potencis europeanis intal ultin cuart dal secul dal ‘800 in face dal colonialisim e dal imperialisim. Simpri di caratar storic, ma sul versant religjôs l’articul di G. P. Romanato che al fevele des missions e dal lôr dificil rûl jenfri esplorazion e colonialisim; nus fâs cognossi, tra altris robis, ancje la figure di un grant esploradôr e predi sloven, Ignaz Knoblehar. Dongje di chestis analisis storichis nol mancje l’aspiet leterari. Manlio Pastore Stocchi, Elvio Guagnin e Renzo Rabboni a incuadrin il Savorgnan intal periodi dai grancj viaçs di esplorazion intal contest dai romançs di aventuris che a si ispiravin di lôr. Si fevele naturalmentri, ancje, dai romançs africans di Salgari e di Verne, autôrs che su lis memoriis dai esploradôrs a costruivin lis lôr tramis. Altris articui plui specifics a rivuardin i documents che Pieri al à lassât o che, dut câs, lu rivuardin (Isabelle Dion, Bénédicte de Capèle, Elisabetta Mori), i siei rapuarts cu la Societât gjeografiche taliane (Nadia Fusco) e lis sôs letaris a partî di cuant che al jere zovin e al studiave in France fin a la ultime spedizion chê che i costà la vite (Fabiana Savorgnan di Braçà). Nol è di dismenteâ, cun di fat, che al è stât avanzât cualchi suspiet che la dissenterie che lu puartà a murî a Dakar intal 1903, e fos in realtât discjadenade di un avelenament. A completin il volum un studi su lis imagjinis di Pieri e des sôs ativitâts che a son disponibilis in dì di vuê (Mathilde Leduc-Grimaldi) e une esposizion dai sîts internet dulà che si pues cjatâ alc che lu rivuarde (Franca Battigelli). Salacor masse brâf pe Italie, che si veve lassât scjampâ un altri dai siei miôr cjâfs fins (e no jere le prime volte che e sucedeve), il Savorgnan al veve scugnût cjapâ la citadinance francese. E cussì no fo la Italie a vaî la sô muart. La sô vedue, che e jere francese, i fasè fâ su un monument a Algeri (là che i siei rescj a son restâts scuasi un secul, prime di sedi sistemâts a Brazzaville, la citât capitâl dal Congo, che lui stes al veve fondât). La France e vai il fi adotîf che al veve savût, scuasi di bessôl e cence armis concuistâi un imperi imens inte Afriche scognussude, a fuarce di olse e di fede invincibile inte pazience e inte bontât. La sô memorie e je pure di sanc uman. Cussì al recitave l’epitafi su chel monument. No jere propi la rude veretât… Pieri lui stes nus conte (p. 75) che lis armis lis doprà ancje lui, cualchi volte. Ma dal sigûr Braçà al liberave i sclâfs invezit di fânt di gnûfs. E al veve ancje il coraç di tornâ in daûr là che no si podeve passâ cence copâ. Al jere un colonizadôr e lis coloniis si sa che a àn vût un impat devastant in Afriche. Ma almancul al jere un om che al cirive di incuintrâ altris oms.
–––––––––––––––––––––––––––––––––––––
Sot De Lint
Doi agns daspò dal so centenari e un daspò de inaugurazion dal grant mausoleu che il Congo i à dedicât a Brazzaville, la Regjon e onore il grant esploradôr Pieri Savorgnan di Braçà (1852-1905) proponint di dedicâ al so non l’aeropuart di Roncjis di Monfalcon. La gnove e je stade pandude da la zonte regjonâl intant de riunion fate a Murùs, tal paîs dulà che la famee di Braçà e veve la sô vile.


c: text/html

text:
Ai prins di Setembar al è stât presentât “Lenghe. Cors di Furlan” di Stefania Garlatti-Costa e di Roberta Melchior, publicât dal Consorzi Universitari dal Friûl. Si trate di un cors di furlan par students di etât adulte, pensât par podê jessi doprât di personis cun abilitâts diferentis: di chei che a capissin ben il furlan, ma no lu fevelin, a chei che lu cjacarin tant che lenghe native, ma no son bogns di leilu e di scrivilu.
UN IMPREST MODERNI_ La particolaritât di cheste publicazion e je la sô modernitât, sedi inte impostazion didatiche, sedi inte vieste grafiche e inte impagjinazion (la grafiche le à curade Francesca Luzzi, i disens a son di Elisabetta Ursella). Il cors al è dividût in trê fassicui: il libri dal student, la vuide pal insegnant e lis soluzions dai esercizis.
IL LIBRI PAL STUDENT_ Il libri pal student al è formât di 14 unitâts progressivis, di une presentazion sistematiche de grafie cun esercizis, di une sezion gramaticâl cun esercizis, e di un glossari furlan-talian. Ogni unitât e scomence cuntun test principâl gjavât fûr e adatât di articui gjornalistics, di tescj leteraris, di saçs e v.i. I argoments sielzûts pal test principâl a son i plui varis: medisine, aministrazion, gjornalisim, sience. La sielte e je fate par peâ a strent l’insegnament de lenghe a une realtât sociolinguistiche concrete. Dopo dal test principâl si cjatin des ativitâts che a judin il student inte comprension e inte riflession di ce che al à a pene let (lis sezions “capìn il test” e “resonìn sul test”). Po e ven une riflession sul vocabolari, di mût di judâ a cjapâ sù il lessic cu la sezion “lavorìn sul vocabolari”. A chest pont il student al è pront par imparâ cualchi regulute gramaticâl, presentade in mût sempliç e lizêr. Dopo al ven il moment pal student di meti in vore il dut cu la sezion “lenghe in funzion”: al è clamât a esercitâsi su la produzion orâl e scrite de lenghe. La unitât si siere cu la sezion “par savênt di plui”, li che il student al è invidât a aprofondî i aspiets frontâts. In cheste sezion si dopre ancje tescj scrits in varietâts locâls, mostrant che la grafie uficiâl e pues jessi doprade cence fastidis par chês.
LA SOLUZION DAI ESERCIZIS E LA VUIDE PAL INSEGNANT_ Intal secont fassicul il student al pues cjatâ la soluzion dai esercizis des 14 unitâts e di chei des sezions di presentazion de grafie e de gramatiche. Ancje la vuide pal insegnant e ripuarte lis soluzions dai esercizis, ma in plui a son zontadis notis didatichis di presentazion une vore interessantis. Simpri inte vuide pal insegnant, si cjatin 36 schedis fotocopiabilis, cun materiâl di rinfuarç e di aprofondiment.
UN IMPREST CHE AL COVENTAVE_ Passant lis pagjinis di “Lenghe”, si à la sensazion di jessi denant di un materiâl che al sta a pâr dai materiâi didatics doprâts pal insegnament di lenghis modernis di grande comunicazion tant che inglês, francês, todesc e v.i. Chest no dome par vie de otime impostazion didatiche e dal grant lavôr di ricercje e di documentazion, ma ancje parcè che la grafiche, la impagjinazion e la sielte des imagjins a son curadis fin tai particolârs plui piçui. In sumis, un strument che al coventave pardabon par une didatiche moderne dal insegnament de lenghe furlane.
Matieu Fogale
ATUALITÂT. “Lenghe”, un gnûf strument pal insegnament ai adults............
Ai prins di Setembar al è stât presentât “Lenghe. Cors di Furlan” di Stefania Garlatti-Costa e di Roberta Melchior, publicât dal Consorzi Universitari dal Friûl. Si trate di un cors di furlan par students di etât adulte, pensât par podê jessi doprât di personis cun abilitâts diferentis: di chei che a capissin ben il furlan, ma no lu fevelin, a chei che lu cjacarin tant che lenghe native, ma no son bogns di leilu e di scrivilu.

robotstxt: allowed

filter: keep


text:
Aeroplanuts di cjarte
13 coments On Aeroplanuts di cjarte
-
Se par stâ tai limits o vin di fâle curte, cheste achi a é propite ben tirade e stirade cule ûltime rie a sorprêse ancje se biacemai si volarès la indenant cu lis rimis e tignî il Tonin cule Anute. Ma jo i soi otimistic e se Gabriel Marquez al diseve"Sólo porque alguien no te ame como tú quieres, no significa que no te ame con todo su ser" jo i disarès che nol é parce che 'l so spazi aeri nol plui il stes che il Tonin nol rivarà di nessune bande e pues dâsi che 'ne dí si incuintrin di gnûf in tun altri aeropuart par cjapâ il stes avion.Dutcâs lis viis des contiscurtis a son infinidis:-) Mandi
Jaio
-
Galiano, jo o fasevi ancje lis barchutis. Tu sês brâf e come simpri al é biel lei lis tôs contis
-
Yaio,
O soi dacuardi cun te, tu disis chel che jo o pensi. La separazion di Anute e Tonin e je circostanziial. Se Tonin a scuele al va indevant dome tirant avionuts di cjarte, puare la mestre che lu varà cun je cui sa par ce tancj agns.
Intant Anute… ma no le dit nuie. Anute e Tonin se no si cjataran intun cualsisei aeropuart, ti siguri che si, si cjataran in cualsisei supermarcjât. Mandi
-
-
-
Bundì Egle, Nello e Lussian, graciis dai vuestris preseaments. O profiti di chest spazi par fâus a voaltris e a dute la famee dai contecurtârs, tancj auguris di une Buine Pasche.
-
Galiano,inte me scuele al è "Pierino la peste" cal fas aereoplanuts di cjarte e ju tire par dut,fasint inbestialì la puare mestre. Buine pasche a ti e a ducj i contecurtars.Alessia tierce elementar,gneçute di lussian.
-
Alessia,
Prin di dut ti ringracii dai tiei auguris di Pasche e ancje par fâmi savê che te tô scuele o vês "Pierino la peste", che al vignarès a sei un omonim di Tonin il personaç de conte. Chest mi fâs capî che il pas dai agns nol à modificât par nuie: Pierins o Tonins indi jerin une volte, ma che a continuin ancje tal dì di vuê.
Buine Pasche a ti e a to nono Lussian.
Maman,
Galliano
-
-
Galliano, a mi a mi vignivin une vore ben ancje i cjapieluts di muredôr, sedi grancj sedi piçui; chei grancj si ju meteve par parâsi dal soreli, e chei piçui si dopravin come barcjutis. Za ch'o soi a us mandi i plui biei auguris di Buine Pasche a ducj, sperant ch'a nus lassin vivi in pâs. Bepi
-
Para Alessia: una vez más me sorprende como la realidad y la ficción entrecruzan sus caminos. Ti auguri une Buine Pasche. Mandi.
-
-


text:
Kelvin
Il kelvin (simbul: K) e je la unitât di temperadure dal Sisteme Internazionâl.
Al è definît in base a doi fatôrs:
- Zero kelvin a corispuindin al zero assolût, che e je la temperadure minime che si pues vê, intun stât di mancjance totâl di moviment a nivel molecolâr. Cheste temperadure e corispuint a -273,15 grâts Celsius, e a -459,67 grâts Fahrenheit
- Un kelvin al corispuint a 1/273,16 de temperadure termodinamiche dal pont tripli de aghe. Une difarence di un kelvin e je ecuivalente a chê di un grât centigradi. Al dì di vuê, la scjale Celsius e je definide a partî dal kelvin
Cheste unitât si clame kelvin (o K) in onôr di William Thomson, che al cjapà il non di Lord Kelvin. Il non just di cheste unitât al è kelvin (cun la prime letare minuscole), e no grât Kelvin o °K come ogni tant si viôt scrit par analogjie cul grât Celsius.


text:
_Mandi, nono!
Mandi frute, ce âstu te orele? Isal un rincjin?
_No, nono: al è un auricolâr. O soi a pene smontade de machine. Tu sâs che no si pues fevelâ al celulâr cuant che si vuide, no?
Cemût? Isal un celulâr li dentri? Lu metistu te orele?
_No, nono: chel chi al è dome un auricolâr. Si coleghe cul celulâr e mi mande la vôs ta la orele. E al à ancje un microfon che al mande la mê vôs al celulâr.
Ma cemût fasial a colegâsi? Dulà isal il fîl?
_Nissun fîl, nono: al è un auricolâr bluetooth!
Brutut sì, lu vevi viodût: al somee une suposte parade sù pe orele! Ma no capìs istès cemût che al fâs a fâ passâ la vôs.
_No “brutut”, nono: bluetooth! Al è un mût di trasmeti i dâts di un dispositîf a di che altri, cence bisugne di fîi. Une sorte di segnâl radio.
Biel! E cjapistu ancje lis partidis di balon la domenie, cun chel brutut li?
_Nol è propite une radio pardabon, nono: o disevi dome par spiegâti cemût che e funzione. Cul Bluetooth tu puedis colegâ un grum di robis: lis scufis o lis cassis al computer, un celulâr cuntun altri…
E ce fasino i celulârs, une volte colegâts, si fevelino di bessôi?
_Ma no, e covente par scambiâsi fotografiis, cjançons, numars di telefon.
E dutis chês robis li cun chel afâr brutut parât sù pe orele?
_No, no, spiete: chel chi al è dome un auricolâr. Bluetooth al è in non de tecnologjie che lu fâs funzionâ, il mût di trasmeti la vôs e altris robis.
E cemût fasie il to brutut a capî che al à di trasmeti la vôs al to celulâr? E se e passe un dongje di te e il brutut al mande la vôs a lui invezit che a te? Jo no mi fidarès tant! Se lu cjate Catine dal bar, un brutut cussì, lu dopre par scoltâ dut ce che si disin chei te place!
_No, nono: impussibil! Tu conetis auricolâr e celulâr e tu puedis stâ sigûr che la trasmission e reste jenfri lôr doi. Fiditi!
Ma viôt tu ce raze di imprescj! A saran ancje brututs, eh, ma almancul a son inteligjents! ❚
✒ Bete Di Spere


text:
O sin lâts a cjatâ Aurelio Venuti, autôr de traduzion integrâl de Divine Comedie (Kappa vu, 2016) che e je stade presentade di pôc, in Zenâr.
Aurelio, secont nô la Divine par furlan e je un dai câs leteraris dal an, pe leterature furlane, e ancje une piçule rivincite sul Dante dal “ce fâstu”. Ce disistu?
Par me, fevelâ di “câs leterari dal an” e je une esagjerazion. Plui che un svindic leterari, al è dome une “sfide” inocente par valorizâ une lenghe che ai timps di Dante e jere pôc doprade e cognossude. O ai volût onorâ un grant poete, par doi aniversaris impuartants: il 750esim de nassite (2015) e il 700esim de muart (2021). Ta chescj agns o sintarìn fevelâ di Dante une vore dispès, magari plui vie pal mont che no in Italie. I prossims agns a podaressin jessi la ocasion par leilu tal origjinâl e tes traduzions.
––
Tu âs viert un blog (http://ladivcom.blogspot.it) dulà che tu contis lis faturis fatis intes strategjiis di traduzion, nus contistu cualchidune?
A son tancj i viers che mi àn fat deventâ mat. Ti doi un esempli emblematic dal lavôr che al sta daûr de traduzion. Prime tiercine dal ultin cjant dal Paradîs, forsit la plui intrigose de Comedie. Ogni concet al ven di bot scancelât dal so contrari: Vergine/Madre; figlia/del tuo figlio; umile/alta. A son i segnâi dal misteri di Marie, une vore facii di voltâ par furlan. Il dificil al ven fûr tal tierç viers, li che Dante al dopre peraulis che a cjatin valôr dome tal volgâr toscan: “Termine fisso d’etterno consiglio”. L’acent al bat pesant su lis dôs silabis “ter”. “Ter” in latin al vûl dî “trê voltis”. Come a dî che Marie e je “trê voltis par trê” divine. Il numar trê, simbul de Trinitât in dute la Comedie, al ven ta chest câs doprât par indicâ la divinitât di Marie, ma platât tes peraulis, parcè che il concet di “Diu pari e mari” al jere al limit de eresie e i eretics a vignivin passâts tal fûc. Duncje, chest viers al rapresente il pont plui alt dal paradòs: intune altre lenghe si pues rindi il sens de esegjesi classiche, ma e reste une ombre smamide di ce che al voleve dî Dante.
––
Tu âs studiât une vore la figure di Dante, par rivâ a cjatâ un metodi di lavôr. Ce stradis âstu sielt, par voltâ dal volgâr?
Chest sgjavâ in dutis lis direzions dentri la ete e la psicologjie di Dante mi à puartât a prossumâ di podê doprâ te lenghe furlane dutis lis tecnichis e dutis lis strategjiis che al à dopradis. Prime di dut o fâs cont di doprâ une lenghe no dal dut standardizade, tant che il volgâr te Ete di mieç, daûr dal principi che une lenghe normalizade ad implen e je une lenghe muarte. Po dopo, tant che in Dante, la struture sintatiche e à di jessi precise, che e garantissi la trasmission dal pinsîr. E cussì la rime e la armonie dai viers, parcè che, tes intenzions dal Poete, la Comedie e rapresente la Creazion, che e à di jessi perfete, stant che perfete e je la opare dal Creatôr. La sielte e la cualitât dal lessic e je libare: al ven di ogni bande e di ogni ete dal Friûl.
Dante al fâs ancjetant: al dopre tiermins toscans e no toscans, arcaisims, latinisims, neologjisims e peraulis di forme nobile, tal intent di nobilitâ il volgâr e di tirâ sù adalt il stîl.
––
La Divine, chê taliane, le àn lete in pôcs, e se no fos pe opare di divulgazion di Benigni sarès inmò mancul cognossude. Cemût nus conseistu di frontâ cheste Divine furlane?
Su chest cantin, o ripuarti lis peraulis di Adrian Cescje: “al coventarès un Benigni furlan, che al ziràs i paîs dal Friûl, pes ostariis e pes placis, che al dramatizàs, al recitàs e al comentàs i cjants de Comedie…
Si vuadagnarès di promovi in forme gnove la cognossince di Dante e la lenghe furlane”. ❚
✒ Raffele Serafini
Une fadie… Divine. Lis faturis dal tradutôr de Divine Comedie a pene jessude in lenghe furlane............
O sin lâts a cjatâ Aurelio Venuti, autôr de traduzion integrâl de Divine Comedie (Kappa vu, 2016) che e je stade presentade di pôc, in Zenâr.


text:
Staff
Cjapâ su la persone juste tal staff al è impuartant pe scuadre e pe cressite de societât. Il to staff no si cjate dome in panchine la domenie, ma a lavorin cui zuiadôrs ogni dì o pûr a fasin altris lavôrs pe scuadre. A judin l'alenadôr e par te, come gjestôr, al è fondamentâl jessi sigûr di vê lis personis justis in scuadre.
Efiets dal staff e nivei des abilitâts
Ogni contribût che tu cjapis cjapant sù un membri dal staff al vignarà contât come un bonus statistic in plui de statistiche za esistente pe scuadre. Chest bonus al sarà simpri visibil par te. Ma dal moment che lis statistichis de scuadre a son dinamichis e influençadis di diferents fatôrs, l'efiet finâl al sarà dificil di predisi. Dal sigûr tu ti stâs movint de bande juste. Clarementri, i membris dal staff cun plui alte cualitât a judin cun un efiet bonus plui grant. Chescj bonus a son lineârs - duncje ogni nivel di cualitât in plui al contribuìs in maniere complementâr al nivel plui bas. Se tu âs plui membris de stesse categorie, i lôr bonus a son cumbinâts e aplicâts une volte sole. Cussì, 4 Assistents Alenadôrs di prin nivel a varan il stes efiet di 2 Assistents Alenadôrs di secont nivel. Par fâle semplice, tu viodarâs il bonus efetîf tal to staff dal moment o di chel che tu stâs planificant di vê. Une tabele cun dutis lis categoriis e i bonus tu puedis cjatâle ancje ae fin di cheste sezion.
Grandece dal to staff
Tu puedis cjapâ sù tal staff fin a 4 membris in totâl. Tu puedis assumi fin a 2 Assistents Alenadôrs ae volte. Par dutis chês atris categoriis tu podarâs vê un membri ae volte.
Cjapâ sù e butâ fûr
Cuant che tu cjapis sù un membri dal staff, tu âs di sielzi la durade dal contrat, fin a un massim di 16 setemanis. Plui lunc al è il contrat, mancul tu paiarâs par setemane. Tu puedis rompi il contrat prime de scjadince, se i tiei plans a cambiin, e tu vuelis un gnûf membri dal staff, ma ti costarà il dopli di ce che no tu âs spindût paiant un contrat plui curt e plui costôs; duncje al podarès jessi une vore costôs cambiâ idee. In plui, no tu puedis mandâ vie un membri dal staff te prime o te ultime setemane di contrat. Ma a part chest, no son limitazions di sorte su trop spes che tu cambiis il to staff.
Rompi un contrat
Cuant che tu rompis un contrat, tu âs di paiâ une penâl dal dopli di ce che tu âs metût in bande fin a chel moment. Se, par esempli, tu âs un contrat di 13 setemanis cun un membri nivel 3 e tu âs chê di interompi ae setemane 8, paiadis fin cumò, 8 voltis il stipendi setemanâl di 4 800 US$ o 38 400 US$ in totâl. Ma, se tu vessis vût un contrat di 8 setemanis, tu varessis paiât 8 voltis un 6 000 US$ o 48 000 US$. Ce che tu âs metût in bande al è 9 600 US$ e la penâl a sarà di 19 200 US$.
Cost/setemane
Categoriis dal staff
Assistent Alenadôr
Il bonus de velocitât dal alenament dât dai Assistents Alenadôr si zonte ae presinte eficience di alenament. Viôt di vê un bon alenadôr, prime di spindi bêçs in Assistents. Ma cuant che tu varâs un bon alenadôr, vê bogns Assistents e je une buine strategjie par chês scuadris che a pontin tal alenament.
Detais dai Efiets
Chest bonus al è zontât come moltiplicadôr in plui de eficience dal alenament presint, come decidût de cualitât dal to prin alenadôr, de intensitât dal alenament sielt e de percentuâl de resistence. Par esempli, se tu âs un bon alenadôr, 100% di intensitât di alenament, e 10% di resistence, il nivel di alenament al è plui svelt par un grant regjist di 22 agns.
Nissun Assistent Alenadôr: 8 setemanis fin al nivel daspò
Nivel 5 des abilitâts dal alenadôr: 7 setemanis fin al nivel daspò
Nivel 10 metint adun lis abilitâts dai alenadôrs: 6 setemanis fin al nivel daspò.
Tu puedis cjapâ sù fin a 2 Alenadôrs Assistents ae volte. Se tu âs plui di un, i nivei des lôr cualitâts si zontin in un bonus sôl. Duncje, un Assistent Alenadôr di nivel 4 al è come 2 di nivel 2.
Dongje i efiets dal alenament, i Alenadôrs Assistents e àn doi efiets colaterâi. Si incrès la Forme, ma ancje il riscjo di infortunis.
Il pericul di fâsi mâl al è calcolât come percentuâl par partide, no par zuiadôr ma par scuadre. Il pericul di base al è di 0,4 infortunis par partide. Cun un Miedi al nivel 5 il pericul al passe a 0,025. I Alenadôrs Assistents a aumentin il pericul di infortuni dal 0,025 di infortuni par partide par ogni nivel. Duncje, un Assistent Alenadôr a nivel 5 al aumente dal 0,525 il pericul par partide (0,15 cun un Miedi al 5), e 2 Assistents Alenadôrs a nivel 5 ti dan une percentuâl di pericul dal 0,65 di infortunis par partide (che cul Miedi al 5 ti tornin a puartâ al 0,275).
Come za dit, il ben al è che i Assistents Alenadôrs a aumentin la forme di base dai zuiadôrs. Se tu âs 10 nivei Assistent Alenadôrs, la forme e va sù di 0.5 nivei. Duncje, 2 Assistents Alenadôrs al nivel 5 a contribuissin pe forme la metât di un Alenadôr de Forme di nivel 5.
Torne ae categoriis
Miedi
I miedis a son responsabii pe cundizion gjenerâl dai tiei zuiadôrs. Duncje a lavorin sedi par prevignî i infortunis, sedi par vuarî i zuiadôrs rots. Vê un miedi te scuadre e jude a ridusi i infortunis e a sveltî i timps di recupar dai infortunâts.
Detais dai Efiets
A ogni partide, si à un ciert pericul di fâsi mâl. Vint un Miedi, il pericul pe scuadre al cale. Un Miedi a nivel 5 al fâs calâ la percentuâl dal 0,4 al 0,025 infortunis par partide, ma stâ atent ancje di altris fatôrs - come i Assistents Alenadôrs.
Se un zuiadôr al è infortunât, i Miedis a sveltissin il recupar. In Hattrick, i infortunis a son contâts plui o mancul in setemanis. Ogni dì, il zuiadôr al recupere alc par tornâ al 90% (cuant che al zuie, ancje se macolât) e, plui tart, fin al 100%, cuant che al sarà tornât in plene forme.
Il grafic al mostre trop svelt che un zuiadôr al recupare a plen dopo il stes infortuni, dipendint se tu âs o no un Miedi. Cence Miedi, un zuiadôr di 19 agns al à dibisugne di 3 setemanis par ricjapâsi. Cun un Miedi al nivel 2 al à dibisugne di 2 setemanis. Cun un Miedi a nivel 5 il timp si ridûs a une setemane e mieze.
Cence Miedi, un zuiadôr di 29 agns al à dibisugne di 6 setemanis par ricjapâsi dal stes infortuni. Cun un Miedi al nivel 1 al à dibisugne di 5 setemanis. Cun un Miedi a nivel 5 il timp si ridûs a mancul di 3 setemanis.
Torne ae categoriis
Psicolic sportîf
Il zûc mentâl al è impuartant come chel fisic. Cjapâ sù un Psicolic Sportîf al judarà a creâ une atmosfere vincente. Chest membri dal staff al jude a tignî la convinzion dal propit zûc ae scuadre e a incressi il spirt di dute la scuadre.
Detais dai Efiets
Il spirt de scuadre al è vuidât de Ande de scuadre che tu âs metût pes partidis prime. Subit dopo la partide il spirt al podarès lâ sù o jù, in base ae ande doprade. Ma a ogni inzornament dal dì il spirt al tint a normalizâsi, duncje se al è alt si sbasse e se al è bas planc a planc si alce. Un Psicolic Sportîf al jude chest proces alçant il nivel lâ che il spirt de scuadre al tint di solit. Un plui alt nivel di base al vûl dîsi che i valôrs dal spirt de scuadre si sbassin a planc e che i valôrs bas si alcin plui svelts. Il bonus cjapât al è un decim di nivel par nivel di abilitât cjapâts sù. Duncje, un Psicolic Sportîf al aumentarà il spirt di base de scuadre di mieç nivel.
La convinzion de tô scuadre e je judade dal Psicolic Sportîf. La convinzion e je vuidade soredut dai risultâts de scuadre e des rêts segnadis. Ma il Psicolic Sportîf al zonte un bonus ancje ae convinzion. Chest bonus al è di un nivel intîr di confidence par un Psicolic Sportîf di nivel 5, o di un cuint di confidence par nivel di abilitât cjapât sù.
Torne ae categoriis
Alenadôr de forme
La partide dal zuiadôr no je brute dome par lis abilitâts tecnichis e la forme. I zuiadôrs a tindin a jentrâ e a lâ fûr di forme, e tancj fatôrs a influencin, no par ultin i fatôrs mentâi.
Alenadôr de forme si specialize in gjavâ fûr il massim pussibil dai tiei zuiadôrs. Al ten la scuadre in forme e motivade. Cjapâ sù un Alenadôr de forme nol è un sempliç tacon, e il so efiet nol è par simpri - ma al podarès jessi une buine soluzion par ciertis scuadris e par cierts moments.
Detais dai Efiets
La forme di un zuiadôr e je la misure di trop dongje che al è a zuiâ al so massim. Il valôr che tu viodis tal zuiadôr e je la forme dal moment, e chê che e ven doprade tes simulazions des partidis. Ma, la forme e à simpri une tindince e il valôr de forme si môf viers la Forme di base. Cun l'Alenadôr de Forme tu âs un bonus par l'inzornament de Forme di base. Cuant che la Forme di base si torne a calcolâ (plui o mancul ogni dôs setemanis), ogni nivel di abilitât dal Alenadôr de Forme al fâs lâ sù la Forme di base do 0.2 nivei. Chest al vûl dî che un Alenadôr di Forme di nivel 5 al fâs zontâ un nivel intîr de Forme di base dal to zuiadôr cuant che al ven fat l'inzornament. Ocjo che Forme di base e pues lâ jù, ma ancje che la medie, tal lunc periodi, e sarà simpri plui alte.
Torne ae categoriis
Diretôr des Financis
Il Diretôr des Financis al aumente la flessibilitât economiche dal gjestôr. Util NOME pes societâts plui sioris.
(Se tu sês un gnûf utent, no ti covente un Diretôr des Financis!)
Di solit, la Direzion e fisse un limit ai bêçs disponibii te casse pai gjestôrs, par spindiju in stipendis, tassis di trasferiment, o tal stadi. Il rest al è a disposizion de Direzion par garantî la soliditât de societât. se al covente, la Direzion e dâ i bêçs de Risierve pe casse, ma nome a une cierte cundizion. Il capitâl de casse in plui al va te Risierve te misure dal 2% di dute la casse par setemane.
Cjapant sù un Diretôr des Financis, la Direzion e dâ plui bêçs te casse e un plui svelt rientri dal capitâl tes risiervis. Duncje, il gjestôr al pues sedi sul marcjât in maniere plui agressive di ce che la Direzion a lassarès fâ. Vê un Diretôr des Financis al podarès jessi necessari pes scuadris che e àn metût in bande par cualchi stagjon e po dopo a provin a vinci la Cope o il Titul spindint dut di bot.
Esempli: la Scuadre Beçons e à 40 000 000 US$ tes cassis. Cence un Diretôr des Financis, la Direzion e lasse il gjestôr doprâ al massim 15 000 000 US$ ae volte. Se il gjestôr al spint 2 000 000 US$, e il gnûf belanci de casse al è 13 000 000 US$, la Direzion e darà di gnûf disponibilitât al gjestôr, ma nome lant planc, cun 50 000 US$ par setemane.
Cumò la Scuadre Beçons e cjape sù un Diretôr des Financis di nivel 3. La Direzion e je plui sigure de gjestion patrimoniâl. I bêçs in casse a passin a 21 000 000 US$ e il rientri setemanâl al salte a 300 000 US$. Man man che si stâ sot 21 000 000 US$, un 300 000 US$ in plui par setemane al passe automatichementri des Risiervis graciis ae Direzion. Se la casse e va sù oltri 21 000 000 US$, par esempli graciis ae vendite di zuiadôrs, i bêçs a tachin a tornâ aes Risiervis cun la velocitât dal 2% de casse par setemane.
Torne ae categoriis
Assistent tatic
Cjapâ sù un assistent tatic al miorarà la flessibilitât de scuadre cun plui mossis strategjichis e formazions avanzadis. I efiets dal vê un assistent tatic a si sintin subit, dal moment che si viodin dome te partide che a ven - cjape sù un dome cuant che tu âs dibisugne.
Detais dai Efiets
Invezit dai solits cinc ordins par partide (di doprâ par sostituzions, cambiaments di posizions o di ategjament) tu puedis vê un ordin in plui par ogni nivel di assistent tatic, fin a un massim di 10 ordins par un nivel 5 di assistent tatic. Clarementri il massim di sostituzions al reste 3, ancje cun un assistent tatic.
Il stîl di zûc al cambie dal 100% difensîf (ch'al è di base par ducj i alenadôrs difensîfs) al 100% ofensîf (ch'al è di base par ducj i alenadôrs ofensîfs); il neutri al sta simpri tal mieç. Tu podarâs fâ chest par ogni partide te pagjine dai ordins pe partide, vint 20 ponts percentuâi di flessibilitât par nivel dal to assistent tatic, partint dal stîl di zûc dal to alenadôr.
Par esempli, se tu âs un alenadôr difensîf e un nivel 5 di assistent tatic, tu âs ancje la pussibilitât di sielzi un stîl di zûc che al passe dal 100% difensîf al neutrâl. Se no tu âs ni un alenadôr ofensîf, ni un difensîf, cun un assistent tatic al nivel 5, tu puedis cambiâ ategjament, dal neutrâl, par metât plui ofensîf o difensîf.
Tu âs di vê za assunt il to assistent tatic tal dì de partide. Se tu âs za mandât i ordins pe partide cun un assistent tatic, e dopo tu lu âs mandât vie o no tu âs inzornât il contrat, la partide e sarà simulade cence i ordins extra e doprant il stîl di zûc di base dal to alenadôr.


text:
Lenghe romanze
Il romanç (o rumanç) e je une des cuatri lenghis nazionâls de Svuizare, insieme cun todesc, talian e francês. Il romanç al è lenghe uficiâl dal Cjanton Grison e lenghe uficiâl parziâl de Confederazion (al ven a stâi nome tai rapuarts tra Berne e i plaidadôrs romançs. E je une des lenghis retoromanzis, consideradis derivadis dai volgârs latins che une volte a jerin fevelâts cun continuitât intes Alps centrâls e orientâls e che vuê a àn lassâts dome isulis lenghistichis daûr. Intal censiment dal 2000, al jere fevelât come marilenghe di 35.095 residents dal cjanton svuizar dai Grisons (Graubünden) e di 60.815 considerât ancje la categorie di chei che lu definissin la lenghe che a doprin plui spes[1]. Chest al corispuint al 0,5 % de popolazion svuizare, mancul de metât de comunitât plui grande di fevelants di lenghis no uficiâls (Serp-Cravuat, cun 111.000 personis).
VariantsModifiche
I cinc dialets plui impuartants dal romanç a son:
- I dialets dal Ren
- Sursilvan — intal Vorderrhein (Rain anteriur), che al cjape dentri Lumnezia, Foppa, Cadi (Surselva)
- Sutsilvan — intal Hinterrhein (Rain posteriur), che al cjape dentri Plaun, Tumliasco, Schons (Sutselva)
- Surmiran — intes valadis Julia e Albula, che al cjape dentri Surses, Sutses (Surmeira)
- I dialets de Engadine o "Ladins"
- Puter — inte alte valade de Engadine (Engiadin' Ota)
- Vallader — inte basse valade de Engadine (Engiadina Bassa) e la valade di Mustair (Val Müstair)
StandardModifiche
Il romanç al è stât standardizât intal 1982 di bande dal linguist di Zuric Heinrich Schmid; la variant standard e ven par solit clamade Rumantsch Grischun. In cheste ortografie si à cirût di limitâ i caratars e lis grafiis stranis, par rindi plui facile la sô acetazion. Par chest, lis peraulis cul sun /tɕ/ seguît di /a/, /o/, /u/ a àn il grafeme   (par esempli chalanda), parcè che sei i fevelants de Engadine (chalanda) che chei dal teritori renan (calanda) si spietin une grafie cuntune  . Purpûr,   e   a son pronunciâts /ke/ e /ki/, viodût che il grafeme   al è stât considerât no adat a une lenghe romanze come apont il romanç; di conseguence, li peraulis cun /tɕ/ plui /e/ o /i/ a son scritis cun   (par esempli tgirar) invezit di  . Al ven ancje doprât   par indicâ sei /ʃ/ cge /ʒ/, e   par /tʃ/, une convenzion che e ven dal todesc, il che al rint la grafie un compromès tra il standard todesc e chel di altris lenghis romanzis come il talian o il francês, e che a fasin capî come spes inte standardizazion di lenghis minoritaris no si va dome daûr criteris linguistichis (ven a stâi cirî di rapresentâ tal mût miôr i suns di une lenghe) ma a jentrin in zûcs ancje cuestions politichis e culturâls.
Situazion atuâlModifiche
Il romanç e je une lenghe in pericul, parcè che ancje se e je difindude a nivel uficiâl, la lenghe standard no je stade ben acete, ma viodude come un pericul pes diviersis varietâts, e i fevelants di diversis bandis spes a doprin la lenghe todescje par cjacarâsi.
EsemplisModifiche
Leams esternisModifiche
- Lia rumantscha, organizazion pe promozion de lenghe (romanç) (inglês) (todesc)


text:
A son stâts nominâts i gnûfs rapresentants de Regjon intal consei di aministrazion de ARLeF, la Agjenzie regjonâl pe lenghe furlane.
La gnove Zonte regjonâl, su propueste dal assessôr ae Istruzion e Culture, Roberto Molinaro, e à di fat indicât ae presidence Lorenzo Zanon, vice-president dal Istitût Ladin Furlan “Pre Checo Placerean”, e components dal consei di aministrazion Paolo Paron, Simone Bressan, Fabiana Castellarin e Vittorio Zanon.
Il president de Provincie di Udin, Pietro Fontanini, al à designât tant che rapresentant dal so ent Christian Romanini, vice-diretôr dal nestri gjornâl. Pe provincie di Gurize Barbara Macor e reste in cjarie fint al 2011 e pe provincie di Pordenon Lucio Roncali al reste in cjarie fint al 2009 (ven a dî fint a la scjadince dal mandât dai ents che ju àn nomenâts, ndr). Il gnûf Cda al jentrarà in plen servizi dopo de nomine dal component in rapresentance de Anci (che inmò al mancje) e dopo dal decret che al varà di firmâ il President de Regjon Renzo Tondo.
Po dopo il gnûf Cda al nomenarà i comoponents dal Comitât Sientific dal ent, che al è l’organisim che al varà di determinâ in concret la politiche linguistiche dal ent, sot de direzion economiche e organizative dal Consei apene elet.
Redazion
O fâs a non gno e di dute la clape «Patrie dal Friûl» un grant auguri di bon lavôr a ducj i neo nominâts e soredut a Simone Bressan e Christian Romanini, colaboradôrs dal nestri sfuei. O sin soredut contents che a sedin doi zovins. Ancje par vie di chest incaric, Christian Romanini al è stât nomenât vicediretôr -rûl meretât par vie dal so lavôr in chescj agns, ma plui di rapresentance – stant che i impegns no i permetin plui di jessi presint come prime daûr dal lavôr de redazion. Al ven sostituît tal incaric di cjâf redatôr di Alessio Potocco. Chest al è un altri motîf di braure pal nestri gjornâl: Alessio al è un dai trê furlans (par cumò) che a àn fat l’esam di Stât pe cualifiche di gjornalist professionist in marilenghe.
Dree Venier
CULTURE. Gnovis nominis pe ARLeF............
A son stâts nominâts i gnûfs rapresentants de Regjon intal consei di aministrazion de ARLeF, la Agjenzie regjonâl pe lenghe furlane.


text:
Contest: Aziende taliane logade in Friûl - Vignesie Julie che e opere intal setôr de mecaniche di precision. Faturât 2 Mln €, di chescj mancul dal 10% sul marcjât forest.
Probleme
- Passaç gjenerazionâl in at.
- Assence di un sisteme di control di gjestion.
- No si doprin struments di marketing web.
- Dade garanzie personâl dai socis a un istitût par 800.000 €.
- Mai vût acès a contribûts a fonts pierdût de Regjon Friûl - Vignesie Julie.
Soluzion proponude
- Presince in aziende di Temporary Manager cun funzions di racuardi tra soci fondadôr e gnove jeve che e à competencis pe plui part tecnichis.
- Studi e scriture dal Budget aziendâl.
- Assistence al Comitent inte definizion, intal disvilup e inte gjestion di progjets specifics di miorament aziendâl, intal specific:
- Identificazion dai obietîfs a tiermin curt, medi e lunc.
- Individuazion di un percors di cressite personalizât de gnove jeve.
- Formazion de gnove jeve sui principis fondamentâi de corete direzion e gjestion di imprese.
- Definizion de linie di condote dal imprenditôr intai confronts tant de gnove jeve che dal rest de struture, par agjevolâ il bon risultât dal progjet.
- Studi e instalazion di un sisteme di gjestion che al furnissi in maniere periodiche lis informazions necessariis al control de reditivitât e dai ecuilibris finanziaris de aziende.
- Realizazion di un gnûf sît internet aziendâl e di une campagne di marketing in linie par incressi la visibilitât de aziende su internet.
- Rinegoziazion des cundizions e eliminazion de garanzie dade da socis.
- Otigniment di contribût a fonts pierdût par plui di € 50.000.
Timing
In cors di opare..
Risultâts otignûts
Su la fonde dal sucès dal intervent, i disvilups futûrs de colaborazion tra DODO+ e il client a previodin la formazion diretive de gnove jeve e il supuart ae cressite aziendâl par un altri periodi di 1 an.


text: Une note – un salût e, cun chel, une osservazion culturâl – des sorestanziis des fradaiis dal Fogolâr Civic e de Academie dal Friûl e je stade mandade fûr juste pe adunade nazionâl dai alpins talians, ospitade a Pordenon tra i 9 e i 10 di Mai 2014. Ve culì il test. “Rispiet e ancje ricognossince pai alpins, ma no che si confondi, cemût che al sucêt masse dispès, la alpinetât cu la furlanetât. I Furlans no son nassûts cu la pene sul cjapiel. Prime de Prime e de Seconde Vuere, prime de unitât di Italie, tal 1866 l’orgoi militâr furlan, almancul chel de bande udinese, al podeve incrosâsi di dirit cun chel dal reziment di fantarie austro-venit numar 26, difensôr mastin di un imperadôr asburgjic che al jere ancje legjitim duche dal Friûl. E chel orgoi, fra Ete di Mieç e Rinassince, al podeve ben insedâsi tes cavalariis cjistielanis e tes fantariis contadinis armadis dal Parlament de regjon prime sot de presidence dai Patriarcjis di Aquilee, po dopo sot di un lutignint de Republiche di Vignesie. La furlanetât e je plui antighe de alpinetât e dal Stât nazionâl talian che la ultime menzonade si fâs bastion. Si dîs un tant cun riverence massime e cul plui cjâr salût ai alpins di Italie che si cjatin a fin di cheste setemane di Mai intune capitâl provinciâl furlane che e à te sô steme di seculorum i colôrs de bandiere austriache ros, blanc e ros. E un tant si dîs a ogni mût cuntun pont di braure – almancul pal Moviment Civic Culturâl Alpin-Adriatic dal Fogolâr Civic e pal Circul Universitari Furlan de Academie dal Friûl – di partignî a une storie plui lungje, che e à viodût jù pai secui i Furlans batisi e murî cun dignitât grande e tant fiât sui cjamps di bataie di dute la Europe e no dome, par difindi patriis, regnants, republichis, bandieris di ogni colôr, ma cun, dentri tal cûr, l’afiet e il ricuart dai fogolârs de lôr piçule patrie regjonâl nassude tal lontan 568. Si pues sei Furlans e alpins, ma nol covente par nie sei alpins – tant che ancjemò e sbandiere cierte propagande di place destinade ai sempliçots – par sei furlans fin te medole. Benvignûts alpins!”.


text:
Vanzeli seont Marc
'Si crôt che Marc al sedi chel zovin che cuant che Jesus al fo arestât intal Gjetseman e i apuestui a fuirin, i le daûr vistût di lin fin sul cuarp crot.
Marc lu cjatin come compagn di Pauli e di Barnabe intai lôr viaçs missionariis. A si mostrà fidât e al divignì un valit jutori par lôr.
Al fo un colaboradôr dai apuestui però nol jere un dai dodis.
Il vanzeli di Marc al è un dai plui curts e dal so contignût si vualme che probabilmentri al jere stât scrit pai cristians che si cjatavin a Rome.
Contignût[cambie | modifiche il codiç]
Marc al comence identificant Zuan il batiadôr. Chest al e il messazîr profetât par preparâ la strade di chel che prest al sarès vignût, Jesus. Di fat Jesus al vignì batiât di lui intal Jordan.
A ven po dopo la conte des tentazions de bande dal Diaul a Jesus.
Plui indenant al cjacare de predicazion che Jesus al començà in Galilee e dal inizi dal dâ dongje dai soi apuestui, començant di Simon(Pieri), Andree, Jacum e Zuan.
Al seguìs po dopo il so ministeri in Peree e a Jerusalem dulà che Jesus al sarà processât e metût a muart.
Utilitât[cambie | modifiche il codiç]
Gracie al limpit ritrat che Marc al fâs di Jesus, i cristians a puedin ricognossi l'adempiment di tantis profeziis mesianichis des scrituris dal Vecjo Testament dreçadis a lui.
Al met in evidence che Jesus al insegnà come un che al à "autoritât" e no come une persone autoritarie.
Il vanzeli di Marc al è util pai cristians di vuê aviersâts, come che a forin chei dal I secul, parcè che vuê i vêrs cristians a frontin timps dificii e a àn bisugne di vuide ispirade.
L'esempli di Crist di calôr, integritât mastine e coragjo che al mostrà denant des provis, sigurementri al po jessi di spiron pai cristians.


text:
✽✽ Si scomence a sintî odôr di Vierte, ancje se i cambiaments climatics nus fasin capî pôc di ce che al è daûr a sucedi aes stagjons. E chest al varès di fânus rifleti che ancje il futûr dal nestri Friûl nol podarà no tignînt cont, tal moment che al sarà di impuestâ un plan strategjic di curt e medi periodi. Pensait dome ae culture de blave, ancjemò prevalente intes nestris campagnis, che e sigure aromai une economie di sorevivence dome aes grandis superficiis, consumant tal stes timp une cuantitât di aghe disproporzionade a pet dai profits. Se dopo o fasìn riferiment ae viticulture, il discors al devente ancjemò plui complès: chi si scuintrin lis ipotesis di terens aromai destinâts dome al Prosec, lant daûr de mode dal moment e cun vuadagn imediât, cul colâ de imagjin de cualitât di dute la filiere, intant che la ecelence di “Un vigneto chiamato Friuli”, e no F-VJ, e scugnarà in curt fâ i conts cu lis variazions dal timp atmosferic, bon di ribaltâ cualitât e cuantitât de produzion. Un element critic che si zonte ae dificoltât indurante dal mont vitivinicul furlan di fâ scuadre, cence cedi ai riclams di Doc, Docg e Igt che a falsin la realtât e la storie dal nestri teritori.
✽✽ L’Istât passât, intant che o cjaminavi dongje For Disot, mi soi intopât intun piçul vignâl, dulà che su lis plantis a jerin picjâts cartoncins scrits par todesc. Curiôs, mi soi svicinât e o ai viodût che al jere un esperiment di une facoltât di agrarie austriache par cognossi il grât di adatabilitât dai rasiçs aes cuotis plui altis. No vuei gjavâ nuie ae nestre Facoltât di Agrarie, ai risultâts des sôs ricercjis. Anzit, al è un dai pôcs esemplis dal rapuart dal Ateneu cu lis esigjencis che par chês al è nassût. O vuei dome sotlineâ che dome cjalant bande il futûr, o sin vuê in stât di preparâlu.
✽✽ Cheste concezion e vâl par ogni setôr de vite coletive, no dome sul plan economic. Al tocje i aspiets de societât furlane e de sô volontât di continuâ a esisti tant che espression di valôrs fondants e ricognossibii.
✽✽ Tantis voltis si sin sintûts a dî che cu la muart de civiltât contadine ancje la stesse nestre concezion de vite e varès cedût il pas ae modernizazion, detade de industrie prime e de globalizazion dopo. In part al è vêr, e ce che al è restât di chê che e vignive clamade ativitât primarie al è sometût a un assalt continui de bande di une cjadene distributive che e scjafoie sedi il produtôr che il consumadôr.
✽✽ Ma podìno assisti impotents a chest maçalizi? No podìno pensâ che cierts sintiments di avualance e justizie, di disvilup e rispiet pal lavôr, a sedin dai popui par dirit e che no sedin, invezit, detâts dome di une epoche storiche?
✽✽ E se no sin plui un popul di contadins, nissun nus impedìs di agjî cu la savietât e la previdence di chês feminis e di chei oms che nus àn lassât chest Friûl maraveôs. ❚
Il mont contadin dentri di nôDree Valcic
✽✽ Si scomence a sintî odôr di Vierte, ancje se i cambiaments climatics nus fasin capî pôc di ce che al è daûr a sucedi aes stagjons. E chest al varès di fânus rifleti che ancje il futûr dal nestri Friûl nol podarà no tignînt cont, tal moment che al sarà di impuestâ un plan strategjic di curt e medi periodi. Pensait dome ae culture de blave, ancjemò prevalente intes nestris campagnis, che e sigure aromai une economie di sorevivence dome aes grandis superficiis, consumant tal stes timp une cuantitât di aghe disproporzionade a pet dai profits. Se dopo o fasìn riferiment ae viticulture, il discors al devente ancjemò plui complès: chi si scuintrin lis ipotesis di terens aromai destinâts dome al Prosec, lant daûr de mode dal moment e cun vuadagn imediât, cul colâ de imagjin de cualitât di dute la filiere, intant che la ecelence di “Un vigneto chiamato Friuli”, e no F-VJ, e scugnarà in curt fâ i conts cu lis variazions dal timp atmosferic, bon di ribaltâ cualitât e cuantitât de produzion. Un element critic che si zonte ae dificoltât indurante dal mont vitivinicul furlan di fâ scuadre, cence cedi ai riclams di Doc, Docg e Igt che a falsin la realtât e la storie dal nestri teritori.


text:
«We are nations of Europe – Goodbye Spain»: pe finâl di Cope dal Re a Valencia si sfidavin i catalans dal Barcelone e i bascs dal Athletic Bilbao, e cussì al jere scrit suntun grant strisson cu lis musis di Zapatero (il premier spagnûl) e Rajoy (il leader de oposizion), tant par nô fâ difarencis jenfri çampe e drete, stimadis compagnis par nazionalisim. Il strisson al è stât fat ritirâ daurman dai polizais, ma no àn podût impedî ae maiorance dal public di sivilâ a plen l’imni spagnûl sunât prime dal inizi de partide. La television TVE che e trasmeteve in direte l’event e à censurât l’audio de proteste cu la scuse di un «probleme tecnic», jevant un scandul che al à puartât ae destituzion dal responsabil dal sport de emitente. Tancj i spetatôrs che intant che al sunave l’imni si son zirâts cu lis spalis viers il cjamp di zûc, dant acet a un invît in chel sens che al jere stât fat di une campagne vie stampe.
Di marcâ il fat che une volte tornade a Bilbao, la scuadre dal Athletic e je stade fiestezade di miârs di sostenidôrs, ancje se a vevin pierdût e i zuiadôrs a vevin declarât che no mertavin di sei fiestezâts.
COPE BRETONE_ In France invezit, pe Cope si sfidavin Guingamp e Rennes, dôs scuadris bretonis. Al «Stade de France» di Paris, tal mieç di une sdrume di bandieris bretonis, a vinci par 2 a 1 al è stât il Guingamp, scuadre che e zuie tal campionât di B.
«NAZIONÂL» PADANE?_ In Italie la situazion no je cussì ferbinte: la uniche notizie che e rivuarde il balon e i popui e je chel dal torneu di balon «Viva World Cup» (riservade a scuadris di paîs no afiliâts ae FIFA) li che e zuie la «nazionâl» de Padanie. I leghiscj no àn invidât nissune selezion furlane, pûr jessint il Friûl un popul che ur è dongje – ancje se ni par storie ni par gjeografie inte Padanie – ma invezit a fasin zuiâ cun lôr il furlan Ganz. In sumis, i «verts padans» a protestin tant cuintri de Italie che e tibie i popui dal nord, però daspò a fasin compagn: a clamin la lôr scuadre une «nazionâl», ancje se tal stes teritori padan a son altris nazionalitâts. «Curtis e che si tocjin» come che al disarès Arnalt Baracêt: l’armamentari retoric al è come chel di ducj i stâts centraliscj e nazionaliscj che a esistin za.
Dree Venier
ATUALITÂT – Popui intal balon............
«We are nations of Europe – Goodbye Spain»: pe finâl di Cope dal Re a Valencia si sfidavin i catalans dal Barcelone e i bascs dal Athletic Bilbao, e cussì al jere scrit suntun grant strisson cu lis musis di Zapatero (il premier spagnûl) e Rajoy (il leader de oposizion), tant par nô fâ difarencis jenfri çampe e drete, stimadis compagnis par nazionalisim. Il strisson al è stât fat ritirâ daurman dai polizais, ma no àn podût impedî ae maiorance dal public di sivilâ a plen l’imni spagnûl sunât prime dal inizi de partide. La television TVE che e trasmeteve in direte l’event e à censurât l’audio de proteste cu la scuse di un «probleme tecnic», jevant un scandul che al à puartât ae destituzion dal responsabil dal sport de emitente. Tancj i spetatôrs che intant che al sunave l’imni si son zirâts cu lis spalis viers il cjamp di zûc, dant acet a un invît in chel sens che al jere stât fat di une campagne vie stampe.


text:
Jutori:Firme
Inte Vichipedie, la firme jè doprâde intes discussions e par ducj i utents, e par cui ch'al à i recuisîts, inte votazions (come i sondaçs), no intes vôsis. La firme normal e jè formâde dal non utent e dal leam cun la pagjine discussion dal utent (msg di norme), seguîts da date e ore. Il mut plui velôs par metî la firme al è fracâ il boton inte pagjine de Modifiche il codiç cul dissen de pene perline daûr a scrivî. Se l'utent no'l è iscrît o no'l è jentrât tal siò profîl al vegnarà mostrât l'indiriç IP dal computer.
Ce e cuant firmâ[cambie | modifiche il codiç]
Cuant che tu firmis visiti che:
- A si firmin i messaçs intes discussions.
- No si firmin lis modifichis inte pagjine
Tips di firmis[cambie | modifiche il codiç]
La firme normal (chê dal boton cun le pene) e jè formâde da 2 strissis e 4 tildis: --~~~~ . Firmis cun 3 o 5 tildis cambin un pôc la firme.


text:
V
Il V al è il vincjesim secont segn dal alfabet furlan.
Storie[cambie | modifiche il codiç]
La letare V e derive dal semitic Waw.
Tai latins e vegnive doprade par rapresentâ doi suns: \v\ e \u\. Dome dal etât di mieç si scomençà a doprâ un gnûf segn, l'atuâl "U". Fin tal XVIII secul, purpûr, la letare "V" e jere doprade dome tal inizi de peraule, mintri che la "U" e figurave tal mieç o te fin des peraulis: in chest mût, la moderne peraule "unic", par esempli, e vignive scrite vnic, o la peraule "savôr" e deventà sauôr.
Dome daspò dal 1700 la "V" e fo doprade par indicâ il sun consonantic e la "U" par il sun de vocâl.
Significâts[cambie | modifiche il codiç]
Chimiche[cambie | modifiche il codiç]
- V al è il simbul dal vanadi
Fisiche[cambie | modifiche il codiç]
- v al è la variabil de velocitât
- V al è il simbul dal volum e dal potenziâl eletric
Matematiche[cambie | modifiche il codiç]
- V, tai numars romans, al rapresente il numar 5
Metrologjie[cambie | modifiche il codiç]
- V al è il simbul dal volt, unitât di misure dal potenziâl eletric
Traspuarts[cambie | modifiche il codiç]
- V al è la targhe automobilistiche internazionâl de Citât dal Vatican


text:
L’opossum crudulît nol saveve se fâ fente di sei muart o butâsi a scjampâ. Breece D’J Pancake, Cjaçadôrs di volps L’assistent di plan al da une cjalade tal ufici U422 e, cence saludâ i doi ocupants, al siere la puarte. Dentri, Lurinç e Pauli si scambiin une voglade cidine e si metin a fissâ il veri satinât de puarte. Dai [...]
Tag: Gianfranco Pellegrini
Cumò i frutins a duarmin dafonts dal Sand Creek Fabrizio De Andrè e Massimo Bubola Finide la cuinte, Zorç nol à voie di lâ a vore. Lui al à za un lavôr. Al è cjaçadôr, pescjadôr, racueidôr… Ce lu tormentie sô mari? Al puarte pûr cjase di mangjâ? Îr un seglot di crots, chê altre dì un carnîr di zenevrons, [...]
CUN ALTRIS VOI CE LIBRI ISAL? “Cun altris voi” al è un altri libri di contis scritis di Gianfranco Pellegrini. Si trate di un librut picinin (11.5×17), incartonât in brossure, di 177 pagjinis, vignût fûr pe cjase editore Kappa Vu tal Dicembar dal 2017. Dentri si cjate ancje une postfazion di Laura Nicoloso. Lis contis a son 6: Sdrondenadis; Unare, [...]
Olghe e je contente. E à a pene finît di fâ spese e e je jessude dal centri comerciâl. E sta lant jù pe corsie numar 9, li che un pâr di oris prime e à parcade la machine, e e sburte cun fature sul asfalt slis il carel cu lis borsis plenis di robe fin parsore. Il pês al [...]
Par furtune ch’a son i mats i gjats e i fruts […] Par furtune Raff BB Lazzara Un, … doi, … Un, doi, trê, cuat… Colp in bati de grancasse, sul segnâl dal diretôr, e la bande, partint di li dal scjifonat, si môf in formazion sù viers de place. Gjambe cjavaline ma sigure, a timp perfet Nil i va [...]
Parafrasi par une poesie ancjemò di scrivi… in zonte a Federico Tavan, dulà che al è, se al pues magari cumbinâ… O sin culì, stafarîts su lis nestris poltronis, a scrivi contis. Cheste no je une conte. E je la croniche imagjinarie di une comemorazion. Il cincuantenari dal ’68. In teatri, tal tinel de citât. O soi sigûr che in [...]
«Si puedial savê cui che al è chel cocâl che al à mandât indevant il test dal articul vignût fûr vuê sul gjornâl in prime pagjine?» «Al à fat dut il president de associazion, dotôr, di bessôl.» «Cemût di bessôl? Ma aial voie, sì, che dut il lavôr fat fin cumò al ledi a finîle tal cabôt?» «O ai provât [...]
Il so non complet al jere Glorie, ma lui le clamave Glo, fin di cuant che a vevin poiât il pît par tiere, la dì de fughe, insom de scjalete dal tubul pneumomagnetic. Par jê no jere une novitât, stant che ducj chei che le vevin cognossude le vevin simpri clamade cussì. Maur al jere content che Glo i ves [...]
Ve chi… e je la ultime! La ultime soluzion da la ultime conte misteriose. Il nestri Garzon nus à tignût companie di cuant che o vin tornât a vierzi la Osterie e al à sielt par nô un grun di bielis robis di lei e scuvierzi. Par cheste stagjon al è just che al polsi, vint regalât a cheste Ostarie [...]
Aes sîs simpri di chê matine Neil al le dongje de jentrade de General Specifix su la Prime Mediane. Al cjapà l’assensôr di veri, doprant la sô cjarte di identitât gruesse su la puarte di GE-PRO-9 […]. Al le dret te stanzie dal CU e al ativà il colegament cul visôr ros dal controlôr. Al batè il so non e [...]
Ve che, us lassìn cun la soluzion de Conte misteriose numar 14, che e je ancje la penultime conte dal nestri Garzon. Di fat, dopo vêlu metût a lavorâ di cuant che o vin tornât a vierzi la Ostarie, al è just che ancje lui al cjapi un pocjis di feriis. Soluzion Autôr: Amedeo Giacomini Titul origjinâl: Il ragazzo del [...]
Po dopo al vignì novembar e i fats a precipitarin. A forin ancjemò une volte lis cundizions dal timp a preparâ in cualchi mût la mê capitolazion […]. La int che e jere a stâ in chei puescj, i contadins, che a vevin il ricuart di esperiencis antighis, a cjalavin il cîl come se al fos stât il svindicadôr di [...]


text:
#02 – Tai tiei voi
Tramont ros e monts misteriôs.
Monts misteriôs a son intaiâts dentri di te, tai tiei voi.
Piçul cuarp voladi, piçule figure fuinte.
Tai tiei voi o viôt un tramont ros. E monts misteriôs.
O torni te mê infanzie cuant che ti viôt. Cjavei ros. Biei cjavei di sede.
O provi une stiletade par alc che no ai mai vivût.
Tu sês part de mê infanzie! Ve cui che o spietavi, secui indaûr, cuant che mi scjassavin i temporâi dal Istât.
E tu dulà jeristu ta chê volte? Jerie forsi dentri di me une tô pivide?
Forsi no ti vevi viodude come femine fate ma come frutine. E o vevi zurât: tu sarâs mê!
Ti vevi dismenteade e, tornant a vioditi plui tart, no ti vevi ricognossude daurman ma tu mi vevis condizionât bielzà ta chê volte, tal lontan passât.
Cuant sêstu nassude? Cuant che jo o jeri ignorant dal mio destin. Se tu mi tiris dongje alore al vûl dî che al è alc di vicendevul.
Biei cjavei di sede rosse, piçule figure fuinte.
Cul tramont ros tai tiei voi!
di ***
#1***


text:
«La riduzion dal numar dai rapresentants di guvier e sarès valide se pensade in tiermins di un personâl politic plui preparât e di cualitât». Bertoli al fevele in tiermins sclets: «Di un pieç o sin rivâts a un paradòs de democrazie: ducj a puedin governâ ancje cence savê nuie. Lassant spazi cussì ae tecnocrazie… ».
In ce maniere si varessial di selezionâ alore la gnove classe dirigjente in Friûl?
«Cuntun sisteme di guvier difarent. Dongje di une piçule assemblee regjonâl di saçs, la rapresentance des autonomiis e sarès dade di une seconde cjamare, fate di conseîrs cence retribuzion parcé che formade dai rapresentants dai podês locâi. O varessin doi vantaçs: no si doprarès plui lis autonomiis locâls come trampolin pe cariere politiche e la competence madressude te aministrazions dai Comuns e insiorarès la legjislazion su chescj temis».
I tais no son mai avonde, dut câs: «Il numar dai membris di zontis e conseis – al spieghe Bertoli – al va ridot al essenziâl e al va fissât un limit aes indenitâts. Come che al diseve Titta Metus, conseîr regjonâl Dc, i Comuns a vevin di restâ i terminâi democratics lizêrs di une riorganizazion dal guvier locâl par frontâ urbanistiche, edilizie, cumierç, servizis sociâi, racuelte e valorizazion des scovacis». In dut chest, “il vêr furlan nol puès no pratindi de publiche aministrazion un miorament de trasparence ma chest al è possibil dome cuant che si rive a une semplificazion legjislative che e permet a ogni citadin di inacuarzisi di ats no corets di bande di politics o dipendents publics». Cumò «lis leçs a son masse e al vâl ce che al diseve Giolitti: “pai nemis lis normis si aplichin e pai amis si interpretin”. Taiâ si puès: ancje se covente dî clâr che la complessitât de leç e va daûr de complessitât de societât.
In Friûl e à di vê un valôr fondamentâl ancje la meritocrazie, soredut tal setôr public. E un sisteme par incentivâle al sarès. Lis Universitâts de Regjon a scugnin jessi associadis ae selezion, formazion, inzornament, valutazion dai standard dal personal de aministrazion a ducj i nivei. Dome cussì la burocrazie e po jessi un motôr e no un fren al disvilup».
Lavorâ ben e tignî un rapuart plui sclet e diret cui citadins al è plui facil se si doprin i mieçs che vuê la tecnologjie e met a disposizion. «La aplicazion des inovazions che a vegnin de eletroniche e de informatiche e zove. Lis impresis, lis universitâts e i parcs di ricercje a varessin di prontâ soluzions che se a funzionin a podaressin jessi vindudis ancje tal forest».
La tutele des lenghis di minorance, de identitât furlane e de component plurilengâl di chescj teritoris e à dut câs di jessi une des fondis permanentis de nestre gnove specialitât. La difese des feveladis e pues jessi declinade in maniere di mudâ la Patrie intun laboratori, intun model svuizar che al vedi inte coesion di chestis plusoris difarencis un dai elements di atrativitât plui impuartants, parcè che a zontin la dimension culturâl a chê istituzionâl. Cheste e je la vere ereditât dal Patriarcjât di Aquilee che o vèn di sfuarçâsi a tignî vive, ancje cirint di tutelâ miôr che o podìn chest sît che al è il vêr simbul storic de nestre divignince”. ■
Walter Tomada
ENTS LOCÂI. Democrazie di incressi te tradizion dal Patriarcjât............
«La riduzion dal numar dai rapresentants di guvier e sarès valide se pensade in tiermins di un personâl politic plui preparât e di cualitât». Bertoli al fevele in tiermins sclets: «Di un pieç o sin rivâts a un paradòs de democrazie: ducj a puedin governâ ancje cence savê nuie. Lassant spazi cussì ae tecnocrazie… ».


text:
Fevrâr 1946: al jes il prin numar di Patrie dal Friûl par man di pre Bepo Marchet, il scritôr, inteletuâl, pensadôr e Felix Marchi il finanziadôr, il sustignidôr di cheste vôs libare. A son passâts 70 agns, ma no si pues dî che la batae, che chei doi profetis a vevin scomençade, si sedi concludude, che lis visions e idealitâts che lôr a àn insumiât si sedin realizadis. Anzit, si torne a une vision centralistiche. Lis grandis mangjadoriis che a àn splumât il stât a fasin paiâ il cont ai piçui gjavant ogni forme di autonomie, di gjestion locâl dal teritori, di rispiet des diviersitâts. Par chel ancje vuê cheste vôs no je mancul impuartante di chei timps. O riproponìn a meditazion dai furlans ce che pre Antoni al scriveve 10 agns indaur. (pre Roman Michelot)
O vierç cul cûr che mi trote il prin dai cuatri volums rileâts che a contegnin un grant tesaur. Grant e râr come ducj i tesaurs. Si trate dai numars de Patrie dal Friûl che la passion, la sgrimie, l’ostinazion, la matetât, l’anarchie, la fede di Felix Marchi e dai siei colaboradôrs, in primis la pene splendide e spiçade dal prof. pre Bepo Marchet, a àn dât dongje tun timp particolâr de nestre storie, che al viodeve un Friûl ferît tal cuarp e ta l’anime par vie di une vuere maladete che a veve semenât di muarts e di maseriis la nestre tiere e invelegnât i cûrs di tante int cun cuintriposizions strategjichis e ideologjichis.
in chest clime di miserie materiâl e morâl, di aviliment e di lassimi stâ, là che il prin probleme al jere chel dal pan e gaban e dal sotet, al varès podût jessi cjapât par insensibilitât ciniche vignî fûr cun pantianis poltichis, cun rivendicazions autonomistichis, cun progjets lontans mil miis de prosaicitât de situazion. Epûr i promotôrs de iniziative dal “Moviment Autpnomistic Furlan” e dal “sfuei setemanâl indipendent” “Patrie dal Friûl” no jerin lafè no insensibili e ideologjics, ma a vevin capît che no si pues riscatâ un cuarp cence riscatâ l’anime e che, tun moment di incuniment e di disperazion, la midisine juste no jere chê di stâ li a vaî e a russâsi lis feridis dolorantis, ma di pensâ in grant, in alt, in profont, progjetâ il gnûf Friûl che al veve di jessi diferent di chel di prime. E la prime diference, fondamentâl, essenziâl, discriminant, e veve di jessi l’autonomie.
Nol veve sens progjetâ un Friûl che nol ves la possibilitât concrete di autogovernâsi, di sintîsi sogjet politic e ministratîf, di inmaneâ chês sieltis che a jerin convenientis e confasintis cu la sô tradizion storiche, cu la sô posizion gjeograticge, cu la sô esperience produtive, cu la sô peculiaritât.
O si faseve sù il Friûl dai furlans o nol jere un Friûl patrie di int libare e responsabil, ma une enesime braide par fameis di interès e di sieltis esternis e straneadis, la solite riserve indiane di massàriis e di manoâi. Se si pense che, a distance di sessante agns di chel 24 di Fevrâr dal 1946 che al è jessût il prin numar, cuatri sfueis pençs di caratars tipografics e di sostance, o sin ancjemò daûr a domandâ cheste benedete o maladete autonomie, une autonomie autentiche e no une sotanance culturâl, economiche e politiche mascarade di une biele tabele regjonâl o statâl, si capìs trop che i nestris paris fondatôrs a àn savût lâ al cûr de cuistion furlane, l’autentiche e uniche cuistion, che e segne la diference fra il sucès e il faliment di ogni nestre iniziative.
no ai nissun fastidi a fevelâ di profezie, parcè che a àn savût viodi cun grande anticipazion sui timps, l’impuartance de autodeterminazion, l’inicuitât croniche di un sisteme statâl centralistic che nus penalizave, e, tal stes timp, lis potentialitâts de int furlane di jessi tratade a pâr dai venits, dai triestins e di chês altris realtâts. Pe prime volte, cualchidun nus à fevelât di dirits, nus à progjetade o prospietade une cjase dute nestre, no sierade in stupide autarchie, ma vierte a la colaborazion paritarie cun chês realtâts storichis e politichis peadis cun nô a fîl dopli. Nol è un câs che il storic de Patrie, Marchet, te sô Cuintristorie, al vedi metût in lûs i rapuarts virtuôs che il Friûl al à vût di simpri cul mont austriac e gjermanic a nord e cun chel a soreli jevât, e dai rapuarts virtuâi, retorics, falsâts e falimentârs che al à scugnût supâsi cu la ministrazion taliane.
cjapant in man chei sfueis, ju cjali come relicuiis di un grant sium, come semence butade cun fadie e lagrimis tun agâr che no si è rivelât masse fecont, come testament spirtuâl e politic di int che no si rassegnave al sotanisim, a la banalitât, a une vite cence dignitât e cence sens. Come une grande sfide e scomesse ma ancje vocazion dal nestri popul a fâ la sô biele part te grande famee dai oms. Par cualchidun, pai solits ben pensants, la fadie di Marchi e di Marchet e à semeât provocazion o, al plui, utopie. Ma si puedial vivi cence un sium, cence une utopie? E, cjalant i dams provocâts dal realisim politic, al ven di domandâsi se l’utopie no sedi la strade plui juste e induvinade. Se l’om nol fâs siums, e siums in grant, nol è nancje om, ma dome une machine che e vignarà butade in bande cuant che no servissarà plui ai parons dal vapôr.
Il fat che la propueste dal moviment autonomistic furlan no vedi vude furtune, o la furtune che si mertave, al dipent di tantis robis. Dal moment che e ven fate, dal contest locâl e internazionâl, dai condizionaments esternis e internis, dai nemîs che a cirin di scjafoiâ ogni semence gnove par mantignî il statu quo. Al pues dipendi ancje de insensibilitât o impreparazion dai distinataris de propueste. In chest câs dal popul furlan.
che nol à mai vude une grande pice pe politiche, nol à mai vude une memorie positive e gratificant in fat di autonomie o indipendence, che nol è stât judât in nuie a vê stime di sé, a fâsi sintî e valê. Grandis predicjis, ancje de glesie, su l’ubidience e la rassegnazion; nissun stimul a cognossi la proprie storie, a tirâ fûr la proprie grinte, a vê stime di sé. Se no vin stime nô di nô stes, no podìn pretindi che le vedin chei altris. I risultâs deludents de semence butade sessante agns indaûr a àn di fânus pensâ, fâ un esam di cussience, ma no àn di fânus rinunciâ a chê propueste e a chel progjet. Une propueste e un progjet agjornât ai timps e a lis condizions di vuê. Parcè che l’autonomie no je un optional, un alc di plui, ma la condizion stesse dal vivi, il spartidôr fra il vivi e il no vivi.
par chel che nus rivuarde nô, o continuìn a semenâ, a tignî impiade la flame de autonomie. Lis dificoltâts a son lis stessis, ancje se no je compagne l’autoritât e l’autorevolece di chei pionîrs. O sin convints che, tal cûr dai furlans, e reste simpri cheste gole di autonomie, cheste cussience di une identitât e alteritât. Si trate di continuâ, sperant tes sorpresis de storie e soredut te inteligjence de nestre int. E je la maniere plui juste par rimertâ i nestris profetis. ❚
La Patrie dal Friûl n. 2 Fevrâr 2006
IL FERÂL. Sessante agns di profezie............
Fevrâr 1946: al jes il prin numar di Patrie dal Friûl par man di pre Bepo Marchet, il scritôr, inteletuâl, pensadôr e Felix Marchi il finanziadôr, il sustignidôr di cheste vôs libare. A son passâts 70 agns, ma no si pues dî che la batae, che chei doi profetis a vevin scomençade, si sedi concludude, che lis visions e idealitâts che lôr a àn insumiât si sedin realizadis. Anzit, si torne a une vision centralistiche. Lis grandis mangjadoriis che a àn splumât il stât a fasin paiâ il cont ai piçui gjavant ogni forme di autonomie, di gjestion locâl dal teritori, di rispiet des diviersitâts. Par chel ancje vuê cheste vôs no je mancul impuartante di chei timps. O riproponìn a meditazion dai furlans ce che pre Antoni al scriveve 10 agns indaur. (pre Roman Michelot)


text:
Cence volê lâ a scomodâ Esopo che al jere de idee che campagne o citât no jerin la stesse robe nancje pes surîs, o scugnìn ameti però che, te storie dal om, si à simpri vude cheste rivalitât che no je dome di bêçs o di comoditâts o di luianiis che no tegnin il pont. La sielte jenfri campagne e citât e je, in font, une sielte di civiltât.
La citât e je nassude e cressude cul nassi e cressi de industrie. La int dal borc, che te ete di mieç e veve lis sôs buteghis sot dal cjiscjel dal cont o te contradis aventi un ciert pont i à parût di stralozâ, di lâ tal larc, là che e podeve sfloregjâ cun plui libertât. E je nassude la borghesie, la siorie e la mafie citadine cun dut il ben e il mâl che chest al compuarte. E stant che la culumie tancj viaçs e fâs di parone ancje te crepe e no dome te panze, si à tacât a viodi dut in funzion de citât, deventade il sflandôr de regjon, il sium plui grant di ogni puar ledanâr, la brame di ducj chei che a volevin deventâ alc. E si à finît par fâ crodi che la citât e jere vite e il paîs muart; di une bande dome lusôrs; e di chê altre dome pecjis.
La diviersitât fra campagne e citât e à cjapât pît ancje pe fuaree diferent che al veve il contadin e il citadin tal produsi la sô opare. Lis fabrichis a van indenant cu la teniche, che e je sogjete a la matematiche e a la fisiche e a dutis lis siencis «esatis». La campagne, cuant che si à voltât e semenât e coltât, pò stâi ancje che nol nassi nuie, se il timp o la stagjon no son conforme. Di lì al è facil che al nassi un sens di sfide tal citadin, che al è lui paron espotic di ce che al prodûs, a la cuâl che chel di paîs al è simpri in forsi, stant che no dut al dipent di lui. Chest a nivel psicologjic.
Però o vin di dî, par dovê di cussience, che un cert mût di fâ politiche al à simpri cirût di judâ la citât a cressi magari a sproposit e no i à dade une man al paîs, che al è lât calant parcè che no si viodeve mieç di sortide: o sclâf dal paron o di chel altri Paron.
Parcè la pulitiche àe simpri privilegjât la citât a scapit de campagne? Salacor par une inicuitât che nancje lôr no àn il coragjo di ametile. L’om di paîs al à un orloi che al va planc e prime di gambiâ al pense e al torne a pensâ fintremai che i va vie ancje la sium. L’om di citât, al contrâr, no vint nuie fûr dal so lavôr e des sôs mans, al à dut interès a gambiâ cu la sperance che al gambii in miei. Al è plui puartât a gambiâ ma al à ancje mancul fermece di ideis. Che di fat in citât baste une plere e la int ti cor daprûf, robis che no sucedin tai paîs.
Al è clâr che, come che a son metudis lis robis cumò, no si pò butâ jù la citât e tornâ ducj in campagne. Però si à di cirî une politiche e une culture che ti fasin capî che a coventin chê e chê. Campagne e citât a son peadis e a podin sgambiâsi ognune i siei valôrs. La citât e à lis sôs ativitâts «terziariis»; la campagne e à chês altris dôs, lis primariis e lis secondariis, se o volìn lâ indenant cu la logjiche. Citât baste une, tun puest a puart e che e funzioni; paîs plui a ‘nd è miôr al è. Parcè che se in citât si à la brume de «culture», in campagne si à il lat de culture, che cence di chel no ven fûr la brume.
Cu la politiche bastarde di cumò, invezit, a àn fat in mût che dut al vedi di disgotâsi te citât e ancje chei de campagne a àn di imparâ i vizis e cjapâ sù lis disgraciis di chei che a àn vude la brute idee di lassâsi inceâ dai neons e dai sunsûrs di une vite mate e discjadenade. Bisugnarès che un Stât san al judàs la int a restâ in campagne, cun dutis lis comoditâts di lâ in citât par un sanscugnî. Che a ‘nd è pôcs, a jessi sancîrs. Nol è dit che une Universitât e scuegni jessi par fuarce in citât o une scuele miezane tal centri plui impuartant. Il Manjon, che nol jere propit tant stupit, al diseve, par esempli, che lis scuelis pai mestris a vevin di fâlis dutis in campagne, di mût che chei che a studiavin sui libris a vessin·la pussibilitât ancje di studiâ il grant libri che al è tor di nô.
Tant a dî che la tiere e je dut.
No stait a vignî fûr che chei di citât a son plui indenant di chei di paîs. In ce? Parcè che a àn plui machignis, o plui sunsûrs o l’ultin cine o il semafar? La civiltât e varès di jessi prin di dut progrès, e progrès al vûl dî lâ indenant. Ma lâ indenant di oms, no di mats o di disperâts. Par chel o disìn che si trate di civiltât. E si à di vê il coragjo, cuant che si fevele di certis robis, di spiegâ ancje il metri che si dopre. Se a mancjin i ponts di orientament si pò lâ indenant, indaûr, di ca, di là, e ancje lâ vie di cjâf. Come che al sucêt in chestis citâts fatis sù par copâ la culture e 1’om, impen di servî la culture e l’om.
Cualchi volte al ven di scrupulâ che a vedin volût a pueste fisca la vite di paîs e la campagne e lis pioris par che ju oms a deventassin ducj pioris sot de bachete di un lazaron, che al pò sei une persone o un partît o une ideologjie o un Stât.
Chi di nô, in Friûl, o vin ancjemò la furtune di vê une vite paesane e une citât che no je propit tant ingjaulade di fânus svariâ. Cirìn mo di no vê il complès dai stupits: di lamentâsi parcè che Udin nol à dutis lis perlis di un Milan o un Turin o une Rome o un Napoli. E stin atents, che lôr, tratant di sassinâ une int par dopo doprâle, a saressin bogns ancje di dînus che o sin indaûr e che o pucìn di medioevo e di ledan. Simpri miei puçâ di vîfs che no puçâ te casse, come là jù, che si stan copant in non dal progrès!
PRE ANTONI BELINE
La Patrie dal Friûl n. 7-8 Lui – Avost dal 1980
IL FERÂL. Paîs e citât............
Cence volê lâ a scomodâ Esopo che al jere de idee che campagne o citât no jerin la stesse robe nancje pes surîs, o scugnìn ameti però che, te storie dal om, si à simpri vude cheste rivalitât che no je dome di bêçs o di comoditâts o di luianiis che no tegnin il pont. La sielte jenfri campagne e citât e je, in font, une sielte di civiltât.


text:
…cun il cûr plen di gjonde, di ca sù, mandi a ducj… with a heart full of joy, from up here, hello everyone…
Cheste cjaminade e je stade par me la prove dal fûc… di fat, lant dibessoi, par rivâ in cime bisugne vê buinis gjambis, un bon cûr ma soredut rivâ ad ore a stâ in pâs dentri di se… ven a stai dibisugne vê un cjâf calm… la fadure e je stade tante ma la sodisfazion di cuant che tu tu rivis in cime ti jemple il cûr di gjonde ripaianti di dut… o soi stât 4H40 par rivâ insom fasint diviersis fermadis par tornâ a cjapâ flât e 3H50 par tornâ indaûr… o ai ancje fate une pause di 25′ in cime… in some a coventin plui o mancul 09H00 oris par lâ e tornâ… mi soi puartât daûr 2 l di aghe e ancje alc di gustâ par tornâ a cjapâ lis fuarcis e ringraciant il Signôr al è lât dut ben… o puès dome che jessi contenton di cemût che o ai sierade cheste biele Istât 2022…
Buinis cjaminadis a ducj !!!
…Peace and Love… <3
. . .Sô Maestât la mont Sernio e in bande a cjampe la regjine la tor Nuviernulis . . .
cjaminant in Cjanâl da la Aupe…
…dal parcament, (COORD 46.47630 , 13.18496 ), si cjape il troi CAI 437 che al puarte al ripâr Grauçarie… il troi si disvilupe par 2,6 km cuntun D+ di 561 m e al passe prin intun biel bosc e plui adalt si cjamine sui claps cun tancj cjanâi che a vegnin jù da la mont che cuant che al plûf a puartin jù des veris e propis lavinis di aghe… lis tabelis che o viodeis dilunc chest toc di troi a son stadis metudis par memorâ lis personis muartis par jessi stadis cjapadis de plene de aghe, par la cuâl prin di fâ cheste cjaminade al è miôr jessi sigûrs ch’al timp al sedi biel… di plui bisugne vê des buinis gjambis stant che il troi al tire sù ben… rivâts li dal ripâr, ch’al è viert dal 2 di Jugn 2022, si cjate une biele fontane cun aghe frescje e lis panchis par sintâsi sedi di fûr che dentri e il bon acet dal gjestôr simpri pront a serviti alc di bon o une bocalete di aghe… fate une piçule polse si pues lâ indenant simpri par il CAI 437 fintremai al Foran da la Gjaline cuntune altre biele tirade in mieç de biele boschete e di li ciapant il troi CAI 419 si rive ae Forcje di Nuviernulis indulà si pues viodi la tor di Nuviernulis tant grande cun il diedri Bulfoni e la sô maestât dal Sernio cetant bielonone… fin chì a son 5 km e un D+ di 1128 m, ma no son robis che ti metin in dificoltât e salacor al è avonde puartâsi alc di bevi e di mangiâ… dae Forcje vint voie e buinis gjambis si pues lâ fin sù la mont Sernio… ma cheste e je une altre storie… mandi e buine cjaminade a ducj…


text:
19 di Zenâr
Il 18 di Zenâr e je la 18° zornade dal Calendari Gregorian. A mancjin 347 zornadis pe fin dal an (348° se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
- 1947 - Denant dal teatri Puccini di Udin a vegnin dâs fûr i prims volantins dal Moviment Popolâr Furlan contrari a la propueste te costituente de Costituzion Taliane di fâ il Friûl provincie dal Venit.
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
- 1980 Piero Ciampi cjantautôr talian
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sant Mario martar


text:
SUPPRIMER GRTUITEMENT MONSTERMARKET, VIRUS, CHEVAL DE TROIE,
-
plan cul bondues plan cul domont plan cul pernes les
- plan cul domont
fontaines plan cul harnes rencontre plan cul qu est qu un plan cul plan cul
sur blois plan cul colmar plan cul chambery plan cul pointe a pitre plan cul gravelines plan cul dans
le cher plan cul ardeche plan cul lesbien plan cul roubaix plan cul meudon plan cul landerneau plan cul aulnay sous bois plan cul caudry plan cul jeumont
plan cul castelsarrasin plan cul 8 plan cul ville d'avray plan cul guebwiller plan cul berre l'etang plan cul brunoy plan cul 58 plan cul discret gratuit plan cul a domicile plan cul gay nice plan cul versailles plan cul
alencon plan cul haubourdin plan cul femme cougar plan cul a
paris plan cul saint martin boulogne plan cul luneville plan cul essonne
qu est qu un plan cul plan cul carmaux plan cul aubenas plan cul 90
plan cul villeneuve saint georges plan cul sainte luce sur loire plan cul 10 plan cul bruxelles plan cul gros
seins plan cul bordeaux gratuit plan cul saint louis plan cul trappes
Répondre à ce message


text:
Visinâl par Abazie
Home Percors Troi Furlan Tierce tape Variante Visinale per Abbazia
Cormons - Abbazia di Rosazzo
Località attraversate
Chestis tieris, che a coniughin l'artesanât dal len ae viticulture, a fondin lis lidrîs in epoche romane: chi di fat e passave la antighe strade che e colegave Cividât (Forum Julii) ae vie consolâr par Aquilee e Emona, la atuâl Lubiane.
Abitât ancje inte Alte Ete di Mieç, il sît al è stât dai Patriarcjis di Aquilee e al à patît intal '400 la ocupazion de Republiche Veneziane, che al conserve segns inte architeture e intal stîl.
Steme comunâl
di Cuar di Rosacis
Cormons - Abbazia di Rosazzo
Località attraversate
Steme comunâl
di Cuar di Rosacis
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
#21 – Il cjapiel francês
Mê mari e diseve simpri “mai lâ sù pa strade dai capitei cuant che al ven scûr, che e je la fantasime di Savorgnan”. E ce podevio savê jo di un chel al è muart tal 1500. Dome che al jere di vê pôre. O jeri un canai di 13 agns, avonde grant par lavorâ tai cjamps, ma masse frut pa no spaurîsi.
Dutcâs, al jere il mês di Otubar cuant che tornant daspò vê fat lens sul Cuel di San Roc, mi ven dongje Checo, il plui sticeboris di Osôf. “E cui vino chi? Jacum il caghesot!”. Cul cjâf bas o ai scoreât il mus par puartâ a cjase la cjame e confidant che e fos finide li: “Se ti menin pal cûl, non stâ a rispuindi e va pa tô strade” e diseve simpri mê mari. Ma chel rognôs nol molave di coionâmi fintremai che pe prime volte o ai rebecât: “No soi un caghesot e no ai pôre di nissun. Nancje dai francês”. Checo al ridè fin aes lagrimis. “Cence une prove tu restis Jacum Caghesot e vonde. Se tu sês cussì coragjôs alore puartimi il cjapiel di un soldât francês”.
Trê oris dopo, il soreli al jere bielzà lât daûr de Mont di Cuar, cuant che cirint di no fâmi viodi, mi inviâvi suù pa strade dal Fuart.
Rivât cuasit li dal svolton o sint la vôs di cualchidun che al ven in jù. Prin pinsîr: Savorgnan! Trimant come une fuee mi plati daûr di une cise, ma mi lampin a colp: “qui est la?”. Prin pinsîr: mancu mâl, son francês e no Savorgnan. Secont pinsîr: son soldâts, cumò mi copin!
“Ce n’est qu’un enfant” al dîs un di lôr. Te penombre mi ven dongje un trop di oms. francês e furlans insiemit. Un nostran, un impuartant dal paîs gno vicin di cjase al zonte: “nissun problema al è dome un fantat di chenti, lu cognòs”. E sot vôs mi dis: “Jacumin ce fastu sù par chi di chestis oris, al è pericolôs”.
“O volevi un cjapiel ma o crodevi che o fossis la fantasime di Savorgnan”.
Altre grande ridade, la seconde de zornade!
“E invezit tu âs cjatât nuje malcul che Napoleon! E cumò file a cjase”.
Corint jù pe rive o pensavi al amont. Di chê dì, di chel secul, des vueris e dai sticeboris.
Volevi tornâ a cjase, là di mê mari.
di ***
#1***


text: Tant dûr che mai l’atac dal dean dal Circul Universitari Furlan de Academie dal Friûl e dal Moviment Civic Culturâl Alpin-Adriatic dal Fogolâr Civic, prof. Alberto Travain, in cont des frescjis denunciis di bularie segnaladis de stampe udinese cun particolâr riferiment aes scuelis. “Poie plene e ferbinte a chê mari che cun fiât e sens civic grancj e no mighe usuâi e à volût a palês denunciâ lis situazions di insigurece o ben di pericul là che i nestris students a puedin cjatâsi, colpe prin di dut mancjance o carence di une autoritât fuarte, garanzie di ben comun partint des aulis di scuele. Ce ‘Buona Scuola’? Ce riformis, se no si met man a un principi seri di restaur di une autoritât pardabon pupilade e pupiladore di cui che al frecuente tes nestris scuelis? Cjacaris talianotis! Che lis scuelis publichis furlanis – tant che, facil, tantis privadis – a platin la veretât in cont de situazion dal ordin lôr interni, di garanziis, serietât, sigurece dai lôr usazîrs al pâr fat di logjiche, vint cun di fat chês cimis di cjapituladôrs di cheste Republiche a slas condanât a pote vie i istitûts scolastics a batisi a muart un cuintri chel altri par sigurâsi un numar di iscrits bastant a garantî puescj di vore oltri che sostancis aes direzions, si che capriç des fameis e scjadiment cressint de societât no da râr a detin la regule di acetâ cidins situazions di no acetâ. Profonde, radicâl, dissension o vuei pandi – al rionç il dean prof. Travain – viers di cui che, soredut cun incarghis di responsabilitât su chel front specific, al sminuìs i câs di bularie o ben di cressint ingovernabilitât scolastiche e sociâl de nestre zoventût, ingovernabilitât che dut chel cjatâ simpri justificazions al pues nome puartâ a finâi consecuents. No si risolf il probleme de bularie e de ingovernabilitât scolastiche sôl cul studiânt a academic vie e cul calumânt resons e lidrîs: si à di agjî cun sintiment, sul cjamp, no nome teolighis, e ancje riclamant lis Istituzions a chei dovês di travuardie dal ordin public e de sigurece, oltri che dal oblic/dirit di studi, che si pues ben crodi che ancje in ciertis scuelis de Piçule Patrie furlane in chescj timps ultins a sedin clopâts. Te vite, te societât, si pues ancje, e purpûr cuntun limit, clamâ o pretindi la tolerance: no però a scuele e no te politiche, farie e guvier de societât istesse! Lis scuelis publichis, duncje, che a vedin juste la onestât di declarâ la impussibilitât, cul regjim che al è sù, di garantî pardavêr l’ordin e une valide formazion civiche ai lôr students: a saran plui credibilis e costrutivis e soredut a sunaran un campanel di alarmis che nol ametarà indiferencis e nancje ritiradis tes scuelis privadis, che resons di marcjât a puedin obleâlis a finzi compagn. Alternativis? In plui dal disastri e des cjacaris di braghessons, bonats e matarans, che a crodin di studâ cuntune tace di aghe un fûc che al podarès slargjâsi prest ancje in Friûl al pont di lâ fûr control, propit nol è altri! La Scuele e merete un bon mot di popul pe sô funzion di garanzie civîl!”


text:
Interviste a Gionata Sturam, sindic di Claut
In mont e sui confins dal Friûl: par cheste gnove pontade des intervistis ai sindics dai Comuns che a fasin part de ACLiF- Assemblee de comunitât linguistiche furlane, o lin a Claut. Il sindic Gionata Sturam mi rispuint al telefon dopo di cualchi dì che lu cîr «che mi scusi, ma o soi simpri plen di robis di stâ daûr», mi dîs. In chel moment al è là sù, in paîs.
__
Ancje par lui isal faturôs il lavôr di sindic?
Ben, al è un incaric simpri plui complicât, ancje parcè che no je une struture di sostegn aministratîf: jo, par esempli, o soi il responsabil tecnic e economic dal Comun e, no jessint dal mistîr, mi rangji cemût che o pues. Di fat, dopo di un prin mandât o ai fat 5 agns di “polse”. Cumò o soi tornât a fâlu cuntune liste che e jere plene di zovins e di feminis: cuant che jo o ai fat il prin mandât o ai vût la fortune di jessi sostignût di int che mi à insegnât tant, e cumò o cîr di restituî la esperience ai zovins di mût che al sedi un passaç di gjenerazion.
__
Cuant sêso jentrâts te Assemblee e parcè?
Se no mi visi mâl o sin jentrâts tal 2020.
__
Cemût mai cussì tart?
No sai se la aministrazion di prime e veve frontade la cuistion ma jo, a pene che o ai savût di cheste pussibilitât, o ai sburtât par aderî, par me al è un at dovût. O dopri di pueste un tiermin penç.
__
Duncje si sintîs furlans, pûr jessint bande il confin cul Venit…
Sigûr! Furlans al 100%, ancje se no fevelìn furlan ma il clautan. Magari a son plui chei di Nert e Cjas che a àn une influence dal longaronês o dal belumat, ma nô o sin “pe acuile”. Cun di plui, jo o pensi che chenti la apartignince e sedi plui fuarte parcè che o sin un tic isolâts, magari in provincie di Udin no si rindin cont di ce che al vûl dî e al somee che no i tegnin cussì a fuart. Come pai clautans che a son tal forest o a Milan: lôr si sintin furlans ad implen.
__
Secont lui, la Assemblee aie dome un rûl culturâl o varessie di vê ancje un compit plui politic, in chest moment li che i ecuilibris a somein lâ ducj in favôr di Triest, cul gnûf asset istituzionâl cence provinciis?
Par me, che al esisti un organisim culturâl pai furlans al è za tant. Par chel che al inten i ecuilibris de Regjon no mi soi fat un judizi, ma dal sigûr par nô piçui comuns la Provincie, tant che ent intermedi, e jere utile. Cumò o restìn piçui e o vin a ce fâ cuntune realtât plui grande e duncje o sin ancjemò plui debii. In plui, tignît cont che par lâ a Triest di ca i vuelin dôs oris e mieze, un viaç! Duncje i rapuarts a son dificii.
__
Claut, plui mont di cussì no si pues, al ven di un isolament durât secui ma che al è rivât a saltâ fûr in gracie dal turisim. Ma la mont puedie jessi dome turisim? Ce fâ par un vêr disvilup de mont?
Il turisim al pues fâ la part dal leon, ancje parcè che ca o sin propit intun paradîs naturâl, e o vin dome di fâlu cognossi e fâ sù struturis adatis par svilupâlu. Ma chest dal sigûr nol baste, ancje se o pensi simpri a ativitâts che a rivin a sfrutâ particolaritâts dal teritori. O pensi ae industrie dal legnam, o pûr pensìn al câs de Dolomia, la aghe che e ven des nestris risultivis. Cun di plui, e je une gnove tindince une vore vivarose: tancj zovins a stan metint sù aziendis agriculis o di arlevament vignint vie des citâts par fâ alc ca sù di nô. O pensi che cheste imprenditorie zovine e à di jessi judade, e al è compit dal public.
__
Cemût ise lade la situazion dal turisim cul Covid?
Par strani che al pues someâ, ca sù cul Covid il turisim si è disvilupât di plui. La int e à tornât a scuvierzi la gjite in mont, e une mont no cuntune presince “di masse”, ma plui risiervade. Come che al dîs Mauro Corona «qui da noi non nevica firmato». La sfide e je però garantî un servizi a dutis chestis personis che nus vegnin a cjatâ.
__
In specific su la lenghe furlane, lui ce pensial dal insegnament a scuele? Isal dacuardi? E sui cartei bilengâi?
Sul insegnament de lenghe a scuele o sai che no sarà une posizion che e plasarà, ma o soi contrari. Miôr imparâ une altre lenghe come l’inglês che ti permet di lâ ator pal mont. Ancje parcè che al è il probleme di ce furlan o dialet locâl che tu insegnis. Par esempli, te nestre scuele o vin int dai varis paîs dongje che ognun al fevele un dialet diviers. Cuâl insegnìno?
Sui cartei, no ai mai pensât ae cuistion, ma no soi contrari. No sai se nô o varessin di meti Claut-Cjolt, i pensarai (“Cjolt” al è il non dal paîs par clautan, ndr). O sai che a Cimolais a àn metût il cartel bilengâl Cimolais-Thimolei, ma probabil par pandi il non locâl plui che chel uficiâl furlan.
__
Stant che lui al è stât president dal Parc Naturâl des Dolomitis Furlanis i domandi se i parcs a puedin jessi un fatôr di svilup.
Fâ sù aeris protetis al è un valôr par un teritori. Ma bisugne jessi plui coragjôs, no puedin fermâsi ae cure e vigjilance dal teritori. Par valorizâ chel che a puartin, in plui di tutelâ il teritori e va tutelade la int che cheste mont le vîf cun jutoris di pueste, cussì di podê jessi volan par une vere ricjadude economiche che e duri.
__
Par finî i domandi une robe biele di fâ cognossi dal so Comun che secont lui no je avonde cognossude.
Plui che une robe particolâr o volarès dî a ducj di tignî di voli ce che o fasìn a Claut in gjenerâl, sedi di Istât che di Invier. O vin une grande vivarositât di iniziativis in gracie dal fat che i citadins a rivin a mantignî un sens fuart di comunitât. Come riferiment cirît il Parc des Dolomitis Furlanis e a pene che o viodês alc, vignît sù, che e vâl propit la pene. Mandi a ducj! ❚
………………………………………………………………………………………
FOCUS. Un teritori isolât par tant timp che cumò al è une ecelence turistiche
Un grup di paîs che, pûr svantant origjins antighis, a son stâts presonîrs par tant timp di une val, la Val de Ciline. Il non dal Comun, Claut, al ven propit dal latin Clauditu, che al vûl dî “lûc sierât”.
◆ Il Comun al è citât pe prime volte intal 924 intun at di donazion ae Abazie di Siest de bande de contesse langobarde Imeltrude. Ancje se cun origjins tant antighis, fin al 1911-13 dome che un piçul troi al colegave Claut, passant par Barcis e Andreis, ae planure furlane, di une bande, e par Cimolais e Nert e Cjas al leve a straplombâ inte val de Plâf. Chescj paîs a sorevivevin intun ambient tant dificil in graciis de cjace, de pescje, di un pocje di agriculture di mont, dal arlevament e dal sfrutament dai boscs. Cu la dominazion de Republiche di Vignesie chescj ultins si àn trasformâts in cumierç di legnam.
◆ Dome sul tacâ dal ’900 al è stât costruît il prin toc di strade Montereâl-La Molasse, di 5 Km, par disfrutâ la energjie eletriche de Ciline. Dopo e je stade fate la vere strade, par gjoldi des potenzialitâts strategjichis di un colegament cu lis trupis militârs dal Cjadovri, intal 1911-13.
◆ Chest al à fat jentrâ in crisi la vecje economie locâl e al è scomençât l’esodi de popolazion tal forest e intes citâts industrializadis. Intal dopovuere, l’esodi si à fermât in part in graciis di un ciert turisim di masse, che al sielç il Cjanâl de Ciline pai aspiets interessants dal paisaç e il cost modest.
◆ Intal 1963 si fâs sintî su la comunitât il disastri dal Vaiont. Muarts, disconfuart, sieltis dificilis. Intal 1976 il taramot dal Friûl si fâs sintî ancje chi, cun dolôrs, ma dismovint ancje esemplis biei di solidarietât e di desideri di vivi.
◆ Intal 1993 e ven fate infin la gnove strade che e garantìs sigurece e destrece di passaç e il Comun di Claut al cjape in maniere decise la vie dal disvilup turistic leât al sport. Vuê il comun al svante un palaçut de glace, pistis pal schi e pal schi di fonts, la palestre, e struturis varis pal timp libar. ❚
………………………………………………………………………………………
Cui che al è il sindic di Claut
Gionata Sturam al è nassût a Manià ai 21/04/1975, al è diplomât al liceu sientific. Maridât, di mistîr al lavore in ufici par une dite privade. Al è stât elet intal 2020 sot de liste Clautans cul 52% des preferencis. Al è za stât assessôr al turisim e sport dal 2000 al 2005 e dopo sindic dal 2010 al 2015. Al è stât president dal Parc Naturâl des Dolomitis Furlanis dal 2002 al 2005. ❚


text:
Politiche di rispueste al codiç di condote
Une volte che nus ven notificât cuntun cartelin che al è stât compilât un probleme di codiç di condote, il consei al rispuindarà cuntun messaç iniziâl di contat jenfri une setemane. Chest al rivarà cuntune richieste di rispueste e azions sucessivis a rivaran jenfri une setemane de rispueste iniziâl dal consei.
(Riunion IRC dal consei di Fedora, 23-05-2018)
I grups inFedora a àn la libertât di decidi ce che al è o nol è in argoment tai lôr ambients di discussion (canâl IRC, mailing list, canâl Telegram e v.i.). I moderadôrs a puedin bandî i partecipants se, tai canâi di colaborazion, a jentrin in maniere ripetude in discussions fûr argoment, dut câs, par segnalâ il bant, a àn di vierzi un cartelin cul Segnadôr di problemis pal codiç di condote dal consei. Al podarès jessi che i bants par jessi lâts fûr argoment intun canâl no vegnedin pandûts su ducj i canâi, fûr che nol sedi vignût fûr ancje in chei canâi chel compuartament. In chest câs, ogni bant al à di vignî tratât come probleme separât, cul so cartelin. I membris de comunitât che a desiderin apelâsi al bant a puedin vierzi un cartelin cul consei.
Il FCAIC al à il podê di procedi su lis segnalazion sul codiç di condote cuntun +1 adizionâl che al rive di un altri membri centrâl dal consei o dal consulent pe diversitât e inclusion e dopo riferî al consei.